Lelaki transgender dipenjara 10 tahun guna alat palsu tipu mangsa
Oleh KOSMO!

7 Ogos 2022, 8:00 pm
LONDON – Seorang lelaki transgender di England dihukum penjara 10 tahun kerana menggunakan zakar prostetik atau palsu untuk mengumpan dua wanita dan seorang  remaja perempuan supaya melakukan hubungan intim, lapor agensi berita ANI baru-baru ini.
Tertuduh, Tarjit Singh, 32, dilahirkan sebagai perempuan bernama Hannah Walters tetapi kini dikenali sebagai lelaki. Dia akan memakai kemaluan palsu itu semasa melakukan hubungan intim di dalam gelap.
Menurut laporan, Singh disabitkan dengan tiga pertuduhan serangan seksual, enam pertuduhan serangan yang mendatangkan kecederaan tubuh badan dan satu pertuduhan membuat ugutan bunuh dalam perbicaraan di sebuah mahkamah Britain awal tahun ini.
Mahkamah mendengar bagaimana Singh mengugut untuk membakar seorang mangsa selepas menyerangnya dengan cecair pemetik api dan kemudian mematahkan hidung wanita itu dengan menggunakan telefon bimbit.
Dia juga menampar dan menumbuk mangsa.
Hakim Oscar Del Fabbro berkata, Singh mengundang  risiko kepada orang ramai dan merupakan ‘pesalah berbahaya’ yang berulang kali melakukan tindakan keganasan dan serangan terhadap tiga mangsa tersebut.

Dalam keputusannya, Hakim berkata, daripada berterus-terang dan bercakap secara jujur tentang status jantinanya, Singh memilih jalan penipuan.
“Anda menipu mereka bahawa anda lelaki dan bertindak seperti anda lelaki,” tambah Hakim Fabbro.
Singh akan menjalani hukuman penjara 10 tahun. – Agensi


Penduduk Washington paling kerap melihat UFO
Oleh KOSMO!

7 Ogos 2022, 8:00 pm
WASHINGTON – Negeri Washington di Amerika Syarikat (AS) menjadi lokasi paling kerap melaporkan penampakan objek terbang tidak dikenali (UFO), lapor akhbar Daily Star UK, kelmarin.
Seramai 88 daripada setiap 100,000 penduduk telah melaporkan melihat UFO, satu peratusan tertinggi bagi mana-mana penduduk serantau di dunia.
Lebih daripada 150,000 penampakan (UFO) telah dilaporkan di seluruh dunia sejak lima dekad yang lalu.
Bilangan mengejutkan itu telah direkodkan dengan Pusat Pelaporan UFO Kebangsaan (SIC) sejak ia ditubuhkan pada 1974.
Angka tersebut adalah di atas laporan 143 penampakan kraf misteri yang tidak dapat dijelaskan oleh anggota tentera yang kini di bawah siasatan kerajaan Amerika Syarikat.
Pusat ini mengkatalog pertemuan rapat dari seluruh dunia dan diiktiraf oleh polis, tentera, agensi angkasa AS NASA, pengawal trafik udara, Pentadbiran Penerbangan Persekutuan dan peramal cuaca.

Menurut laman webnya, fungsi utamanya adalah untuk menerima, merekod, dan setakat yang mungkin, mengesahkan dan mendokumentasikan laporan daripada individu yang telah menyaksikan kejadian luar biasa yang mungkin berkaitan dengan UFO.
“Kebebasan SIC daripada semua organisasi berkaitan UFO yang lain, digabungkan dengan polisi yang telah lama terjamin untuk tidak mahu namanya disiarkan kepada pemanggil, telah menjadikan ia mungkin kemudahan pelaporan UFO yang paling popular dan diterima secara meluas di mana-mana sahaja.
“Salah satu dasar SIC yang membezakan operasinya daripada kebanyakan organisasi UFO lain adalah ia menyediakan kepada umum semua datanya dalam bentuk ringkasan,” kata wakil pusat itu. – Agensi


Polis nafi berlaku pergaduhan kaum di Sungai Petani
Oleh OTHMAN YAHAYA

7 Ogos 2022, 8:13 pm
SUNGAI PETANI – Polis menafikan dakwaan konon berlaku pergaduhan antara kaum di sini seperti yang tular di Facebook baru-baru ini.
Ketua Polis Daerah Kuala Muda, Asisten Komisioner Zaidy Che Hassan berkata, penyebaran maklumat itu adalah palsu dan dibuat oleh pihak tidak bertanggungjawab.
Katanya, tindakan tersebut boleh mencetuskan kegemparan awam terutama dalam kalangan penduduk di daerah ini.
“Tiada kejadian seumpama itu berlaku di daerah ini dan diharapkan pihak terbabit menghentikan penyebaran maklumat palsu tersebut.
“Kita tidak akan teragak-agak untuk mengambil tindakan tegas jika didapati berita itu masih tular sehingga merimaskan ketenteraman awam penduduk daerah ini,” katanya dalam satu kenyataan di sini hari ini.
Difahamkan penyebaran berita palsu itu tercetus ekoran kejadian seorang pengawal keselamatan yang ditetak dengan pedang oleh seorang lelaki di sebuah tapak projek perumahan di Bukit Banyan di sini Khamis lalu.

Zaidy berkata, tindakan boleh dikenakan mengikut Seksyen 504 Kanun Keseksaan iaitu menyebarkan berita palsu selain mengguna pakai Seksyen 233 Akta Komunikasi dan Multimedia (AKDMM) 1988.
Orang ramai yang mempunyai maklumat berkaitan perkara tersebut diminta menghubungi Pegawai Penyiasat Bahagian Siasatan Jenayah Ibu Pejabat Polis Daerah (IPD) Kuala Muda, Inspektor Ranveer Singh Purba Sintokh Singh di talian 018-4674764 atau 04-4299222.
Dalam perkembangan berkaitan, beliau mengesahkan pengawal keselamatan yang cedera parah akibat ditetak dengan pedang samurai itu meninggal dunia hari ini.
Allahyarham Ismail
Difahamkan, mangsa, Ismail Ahmad, 58, meninggal dunia di Hospital Sultan Abdul Halim di sini kira-kira pukul 6.15 petang tadi.
“Mayat mangsa akan dihantar ke Jabatan Forensik hospital sama untuk proses bedah siasat,” katanya ketika dihubungi pemberita. – KOSMO! ONLINE


Cuaca buruk di Pantai Timur
Oleh NUR ALWANI ZAFIRAH KHAIRUL

7 Ogos 2022, 7:39 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir dan angin kencang sedang tertumpu sekitar negeri Pantai Timur ketika ini.
MetMalaysia dalam satu kenyataan di Facebook memaklumkan, antara kawasan yang terkesan di Terengganu adalah Marang dan Dungun.
Sementara itu, bagi Pahang cuaca buruk yang sama sedang berlaku di Lipis, Raub dan Bentong.
Menurut MetMalaysia, keadaan tersebut dijangka berlarutan sehingga pukul 9 malam ini.
Dalam pada itu, amaran ribut petir turut dikeluarkan bagi lima daerah terbabit bagi tempoh tersebut. – KOSMO! ONLINE


Kerjasama pihak luar mampu cungkil prestasi sukan murid
Oleh PETAH WAZZAN ISKANDAR

7 Ogos 2022, 10:00 pm
PUTRAJAYA – Kementerian Pendidikan (KPM) mahu semua sekolah bekerjasama dengan pihak luar dalam usaha mencungkil lebih banyak bakat sukan dalam kalangan murid.
Menterinya, Datuk Dr. Radzi Jidin berkata, kerjasama itu juga perlu melibatkan persatuan atau kelab sukan di kawasan masing-masing seiring hasrat kementeriannya yang sentiasa ingin memastikan potensi dalam kalangan murid termasuk dalam bidang sukan, dapat dioptimumkan sebaik mungkin.
Beliau berkata, ia termasuk bekerjasama dengan Kementerian Belia dan Sukan (KBS) mengasuh bakat dalam sukan bola sepak melalui My Little League yang dilancarkan 19 Julai lalu serta pencarian bakat dalam sepak takraw tidak lama lagi.
Katanya, banyak kerjasama dengan pelbagai pihak luar dilakukan bagi memastikan bukan saja bakat baharu dapat dicungkil tetapi memberi keyakinan kepada anak-anak di sekolah.
“Selain itu, pencarian bakat pemain sepak takraw diadakan bagi mencari bakat murid berikutan suatu masa dulu Malaysia pernah menjadi kuasa besar sepak takraw di dunia.
“Dalam konteks bola tampar pula, Malaysia berada pada kedudukan lima dan enam dalam kalangan negara Asia Tenggara,” katanya selepas merasmikan penutup Kejohanan Bola Tampar Amatur Putrajaya di Sekolah Menengah Kebangsaan Presint 16(1), di sini, hari ini.

Radzi berkata, penglibatan badan korporat dan swasta amat dialu-alukan dalam bidang pembangunan akademik dan kokurikulum termasuk membabitkan penyelenggaraan kemudahan sukan di sekolah.
Katanya, melalui penubuhan Yayasan Didik Negara, ia akan membantu KPM untuk bekerjasama dengan pihak korporat dan swasta.
“Buat masa ini, keutamaan peruntukan kementerian adalah memastikan kemudahan sekolah sukan iaitu program yang lebih rasmi, sama ada di peringkat kebangsaan mahupun negeri manakala program sukan di daerah terus dipertingkatkan.
“Kami di kementerian tidak mampu melakukannya bersendirian maka tumpuan kita adalah untuk melihat ‘niche’ area dan kekuatan masing-masing untuk kita salurkan peruntukan,’ katanya.
Beliau berkata, apabila semua pihak tampil, setiap sen yang diberikan dapat dioptimumkan potensinya.- KOSMO! ONLINE


Lelaki beri makan harimau ikut tingkap van dikecam
Oleh KOSMO!

7 Ogos 2022, 7:00 pm
NEW DELHI – Seorang lelaki menjadi tular selepas rakaman video menunjukkan dia memberi makan seekor harimau menerusi tingkap sebuah van dimuat naik di laman Twitter, lapor akhbar India Today  semalam.
Klip video yang mencatatkan sejuta tontonan itu mengundang pelbagai reaksi netizen dengan sebilangan mereka menyokong, manakala sebahagian lagi menentang perbuatan tersebut.
Sesetengah netizen bagaimanapun memuji hubungan mesra lelaki itu dengan binatang buas  tersebut. Mereka berkata, harimau juga boleh bersifat jinak.
Namun, ramai yang menentang dan mengatakan bahawa perbuatan tersebut sangat berbahaya kerana  lelaki itu boleh mati akibat diserang sekiranya harimau itu mengamuk secara tiba-tiba.
“Perkara yang sangat tidak selamat dan tidak bertanggungjawab untuk dilakukan.
“Di rizab hidupan liar di Banglaore,  pernah berlaku di mana seorang anak kecil telah diseret keluar dari tingkap van seperti itu dan mangsa gagal diselamatkan kerana serangan berlaku sangat pantas,” kata seorang pengguna media sosial. – Agensi


Kekuatan mental bawa Tze Yong ke final
Oleh MUHAMMAD HELMEE RAMLI

7 Ogos 2022, 8:30 pm
KUALA LUMPUR – Perseorangan lelaki negara, Ng Tze Yong terus mencipta sensasi pada temasya Sukan Komanwel Birmingham 2022 apabila melangkah ke perlawanan akhir menewaskan wakil India, K. Srikanth sebentar tadi.
Pada aksi separuh akhir yang berlangsung di National Exhibition Centre (NEC) itu, dia menampilkan keazaman cukup tinggi bagi menyingkirkan Srikanth menerusi kemenangan tiga set 13-21, 21-19, 21-10.
Bagaimanapun, Tze Yong memulakan saingan dengan agak perlahan apabila membenarkan Srikanth menguasai sepenuhnya set pertama selepas ketinggalan 4-13 sebelum akur menerusi kekalahan 13-21.
Memasuki set kedua, perlawanan dilihat berlangsung seimbang dengan kedua-dua pemain saling bertukar servis selain kedudukan mata yang tidak jauh berbeza, sekali gus memastikan Tze Yong bermain lebih yakin.
Kekuatan mental yang ditunjukkan pemain No.42 dunia itu nyata membantunya untuk bertahan serta memberi tentangan kepada Srikanth, seterusnya menang 21-19 bagi mengheret perlawanan ke set penentuan.
Pada set ketiga, Tze Yong menampilkan aksi lebih baik berbanding Srikanth yang dilihat sudah kepenatan dan menguasai sepenuhnya permainan sebelum memastikan kemenangan mutlak 21-10 bagi melangkah ke perlawanan akhir.

Menerusi kemenangan itu, Tze Yong akan membuat perhitungan dengan seorang lagi jaguh India, Lakshya Sen yang memastikan tempat ke pentas final lebih awal selepas menewaskan wakil Singapura, Jason Teh 21-10, 18-21, 21-16.
Pada pusingan suku akhir yang berlangsung semalam, Tze Yong melakar kejutan apabila menyingkirkan juara dunia dari Singapura, Loh Kean Yew selepas menang menerusi aksi tiga set 15-21, 21-14, 21-11.
Sebagai rekod, Malaysia merupakan juara bertahan dalam acara perseorangan lelaki menerusi legenda badminton tanah air, Datuk Lee Chong Wei yang merangkul pingat emas pada edisi di Gold Coast, Australia empat tahun lalu. – KOSMO! ONLINE


6,000 pesawah sertai program KITA terima faedah kad perlindungan
Oleh SITI A'ISYAH SUKAIMI

7 Ogos 2022, 7:33 pm
SERDANG – Lebih 6,000 pesawah berdaftar di seluruh negara menerima faedah kad perlindungan Takaful Kasih Plus Agrobank melalui program Komuniti Industri Tani Bernas (KITA).
Padiberas Nasional Berhad (Bernas) dalam satu kenyataan berkata, kad perlindungan takaful itu merupakan salah satu faedah yang diterima pesawah apabila menyertai program KITA.
“Program KITA merupakan salah satu usaha berterusan Bernas dalam membantu komuniti pesawah memperkasakan industri padi dan beras negara.
“Ia mula diperkenalkan pada awal tahun 2021 dan kini mempunyai lebih 9,500 ahli berdaftar (pesawah) seluruh negara. Setakat hari ini, seramai lebih 6,000 pesawah telah mula diberi perlindungan melalui kad takaful ini,” kata kenyataan itu hari ini.
Antara objektif program KITA adalah membantu meningkatkan taraf hidup pesawah dengan mencipta peluang dan nilai tambah, mendorong dan membimbing pesawah ke arah peningkatan pengeluaran hasil padi tempatan.
“Selain perlindungan Takaful Kasih Plus, pesawah turut mendapat pelbagai faedah seperti pemberian Insentif Peningkatan Hasil dan Mutu Padi, diberikan pendedahan melalui pelbagai program latihan (Pembangunan dan Latihan) dan lain-lain lagi,” katanya.

Sementara itu, pesawah, Che Hassan Delah, 55, dari Pasir Puteh, Kelantan berkata, program KITA merupakan satu inisiatif yang sesuai untuk mengumpulkan semua pesawah bekerjasama di bawah satu program.
“Melalui platform ini segala perbincangan serta idea boleh dikongsi bersama pesawah dari seluruh Malaysia. Kami juga diberi latihan seperti pengenalan kepada jadual kerja ladang untuk meningkatkan hasil serta kualiti padi kami.
“Saya menyarankan rakan-rakan pesawah lain agar menyertai program KITA kerana ahli akan dapat banyak faedah,” katanya.
Pesawah, Mohd. Noor Hashim, 59, dari Kuala Perlis, Perlis meluahkan perasaan terharu apabila golongan pesawah diberi perhatian dengan faedah kad perlindungan takaful.
“Alhamdulillah dengan menyertai program ini, pesawah juga dapat menikmati pelbagai faedah. Setelah menjadi pesawah lebih 28 tahun, ini merupakan kali pertama saya menerima faedah seperti skim perlindungan Takaful Kasih Plus.
“Saya merasa amat dihargai dan tidak menyangka bahawa golongan pesawah juga diberikan perhatian. Skim perlindungan yang diberikan ini memberikan satu jaminan dari segi kesihatan dan juga keselamatan ketika melakukan kerja aktiviti bendang,” katanya. -KOSMO! ONLINE


Tentera AS reka bra perisai taktikal lindungi askar wanita
Oleh KOSMO!

7 Ogos 2022, 5:23 pm
WASHINGTON – Jabatan Pembangunan Keupayaan Tempur Tentera Darat Amerika Syarikat (AS) sedang menguji  produk canggih dikenali sebagai Bra Askar Taktikal (ATB) yang dapat  memudahkan pergerakan anggota tentera wanita, lapor akhbar New York Post semalam.
Pada musim luruh tahun ini, Pasukan Prototaip Corak Reka Bentuk Pusat Askar dijangka membentangkan penilaian awal projek tersebut  kepada Lembaga Uniform Tentera Darat (AUB) yang akan menjadikan ATB sebagai  program rasmi.
“Jika AUB menjadikan ATB sebagai program rasmi, kami ingin mempromosikannya sebagai  kemenangan besar untuk seluruh askar wanita” kata Pegawai Hal Ehwal Awam Pusat Askar, Jeff Sisto.
Pembangunan pakaian dalam berkenaan  bermula berdasarkan kaji selidik melibatkan askar-askar  wanita tentang jenis fungsi dan pilihan keutamaan yang perlu dipertimbangkan semasa reka bentuk awalnya.
“Bra ini dilabelkan sebagai taktikal, ia bukannya item seperti pakaian sukan,” demikian menurut Soldier Touchpoints yang bertanggungjawab menghasilkan produk tersebut.
Bra itu boleh diseragamkan bersama jaket perisai badan sedia ada untuk memberikan perlindungan tambahan kepada askar wanita.

“Pihak kami sedang menilai pilihan seperti penggunaan fabrik kalis api dan bahan perlindungan mampat sambil  mengambil kira kepentingan ketepatan saiz dan  tahap keselesaan di samping  faktor pengurusan kelembapan dan kebolehnafasan,” kata Touchpoints.
“Matlamat keseluruhan adalah untuk menghasilkan pakaian dalam  yang bukan sahaja melindungi  tetapi turut mengurangkan bebanan  kognitif terhadap askar wanita yang disebabkan oleh ketidakselesaan.
“Penciptaan bra taktikal ini akan meningkatkan tahap kesediaan dan prestasi keseluruhan askar wanita sekali gus  membolehkan mereka memberi tumpuan sepenuhnya kepada misi ,” kata pereka pakaian dan ketua projek ATB, Ashley Cushon. – Agensi


Kerja keras berbaloi, Daiyan Trisha beli rumah mewah impian
7 Ogos 2022, 5:15 pm
PETALING JAYA – “Terima kasih Ya Allah, cinta hatiku, Kau sangat baik terhadapku. Menjadikan semua impianku nyata.”
Demikian nukilan penyanyi dan juga pelakon Daiyan Trisha bagi menggambarkan betapa rasa syukur atas nikmat rezeki yang dikurniakan Tuhan buatnya sehingga mampu membeli sebuah kediaman mewah landed (bertanah).
Daiyan, 27, dalam perkongsian Instagram memuat naik beberapa keping gambar dan video banglo mewah dua tingkat yang dibelinya.
“Rumah impian saya. Rasa seperti semua kerja keras saya berbaloi. Saya sangat gembira!
“Terima kasih kepada keluarga, rakan-rakan dan peminat atas segala kasih sayang dan sokongan. Saya tak sabar memulakan perjalanan ini bersama kalian,” katanya.
Sangat bahagia dengan pencapaian yang diraihnya, pelantun lagu Penat itu turut meminta peminatnya mendoakan yang terbaik buatnya dan keluarga.

“Hati saya penuh (dengan kebahagiaan), alhamdulillah. Tolong doakan yang baik-baik ya. Semoga saya dan keluarga sentiasa dilindungi,” ujar Daiyan.
Daiyan yang berkongsi beberapa keping foto memaparkan kawasan sekitar kediaman yang turut dilengkapi kolam renang berkenaan sempat berkongsi momen ketika kali pertama membawa keluarga dan rakan-rakannya melihat rumah tersebut.
Kata Daiyan, mereka melihat kediaman kedua yang dibelinya tersebut sangat dekat dan melambangkan keperibadian serta cita rasa sebenar dirinya.
“Waktu bawa keluarga dan rakan-rakan ke rumah ini atau tunjuk gambar, mereka cakap perkara yang sama. ‘This house is so you’.
“Perkara paling lucu, saya juga rasakan perkara sama. Pertama kali menjejakkan kaki ke rumah ini, saya rasakan ini memang untuk saya. Rumah ini sedang menanti saya,” tulisnya penuh gembira.
Masih dalam proses untuk memasukkan perabot dan mengubah suai kediaman berkenaan, Daiyan berjanji kepada peminat untuk berkongsi perihal tersebut dari semasa ke semasa.
Terdahulu, Daiyan terlebih dahulu membeli rumah pertamanya iaitu jenis kondominium yang terletak di ibu kota pada 2019 hasil mengumpul wang selama dua tahun. – KOSMO! ONLINE


Bangkai ikan lumba-lumba terdampar di pantai Teluk Kumbar
Oleh NOOR HASLIZA NUSI

7 Ogos 2022, 5:49 pm
BALIK PULAU – Seekor ikan lumba-lumba seberat lebih dua kilogram dan sepanjang 1.8 meter ditemui terdampar di pantai Teluk Kumbar berhampiran kediaman penduduk Kampung Nelayan di sini petang tadi.
Bangkai ikan itu ditemui penduduk dan nelayan pantai dalam keadaan terapung sebelum dihanyutkan ke persisir pantai kira-kira pukul 3 petang tadi.
Seorang nelayan, Samsuar Hasshim, 43, berkata, kematian ikan lumba-lumba itu mungkin disebabkan terkena pukat tunda.
“Ikan itu ditemui dalam keadaan sudah berbau, manakala bahagian perutnya juga pecah. Mungkin sudah mati beberapa hari sebelum dihanyutkan ombak hingga ke sini.
“Ketika ini musim angin Selatan, apa-apa sampah atau bangkai ikan akan ditolak dan dibawa ke tepi pantai,” katanya ketika dihubungi Kosmo! si sini sebentar tadi.
Perairan di Teluk Kumbar dikatakan menjadi antara lokasi persinggahan sekumpulan spesies dilindungi itu dan kehadirannya sering ditemui nelayan pantai. – KOSMO! ONLINE


Projek mega utara Sarawak tawar dua opsyen jaringan jalan raya
Oleh NUR ALWANI ZAFIRAH KHAIRUL

7 Ogos 2022, 6:28 pm
BINTULU – Kerajaan Persekutuan hari ini meluluskan dua lagi projek mega di utara Sarawak di bawah Fasa 2 Projek Sarawak-Sabah Link Road (SSLR) dan Projek Lebuh Raya Trans Borneo (LTB).
Perdana Menteri, Datuk Seri Ismail Sabri Yaakob berkata, projek tersebut bakal menghubungkan Miri, Limbang dan Lawas seterusnya ke Sabah melalui dua opsyen jaringan jalan raya.
“Pengguna jalan raya dari Miri ke Limbang dan Lawas boleh melalui negara Brunei Darussalam, menggunakan laluan Projek LTB sepanjang 96km yang bakal ditambah baik kepada dua buah lorong dua hala.
“Bagi mereka yang tidak mahu melalui Brunei boleh menggunakan jajaran Fasa 2 Projek SSLR sepanjang 326km yang merupakan kesinambungan Fasa 1 Projek SSLR dari Simpang Gelugus ke Long Lopeng sepanjang 77km,” katanya.
Beliau berkata demikian ketika berucap di Majlis Perasmian Seksyen Pujut bagi pakej kerja Sungai Tangkap-Jalan Pujut Link (WPC11)(Projek Lebuh Raya Pan Borneo Sarawak).
Tambah Ismail Sabri, projek melibatkan kos RM10.62 bilion bakal membolehkan komuniti dan penduduk di Miri, Limbang dan Lawas menikmati jaringan jalan raya yang lebih baik, selamat dan selesa.

“Dengan penelitian teknikal yang kini di peringkat akhir, kerajaan komited untuk memulakan pembinaan Fasa 2 Projek SSLR dan Projek LTB seawal tahun depan dengan tempoh pembinaan selama tiga hingga lima tahun.
“Fasa 2 Projek SSLR khususnya akan memberi manfaat kepada penduduk tempatan di sekitar Mulu, Long Seridan, Nanga Medamit, Long Lopeng, Ba’kelalan dan Merarap yang kini bergantung kepada jalan balak sebagai jalan perhubungan utama,” jelasnya.
Dalam pada itu, Ismail Sabri menyasarkan projek ini bakal menjadi pemangkin kepada kemajuan Sarawak Corridor of Renewable Energy (SCORE) bagi membolehkan Sarawak mencapai taraf negeri maju seperti yang dirancang oleh Yang Amat Berhormat Premier Sarawak.
“Pembangunan Projek Lebuh Raya Pan Borneo Sarawak ini juga merupakan hasil perancangan yang rapi dan holistik antara Kerajaan Pusat dan Kerajaan Negeri melalui Highway National Development Planning (HNDP).
“Projek Lebuh Raya Pan Borneo ini juga bakal memperluaskan jaringan pengangkutan dan keterhubungan antara pekan serta daerah ke pusat pertumbuhan yang berpotensi seperti pelabuhan, kawasan perindustrian dan pusat- pusat komersial di sepanjang jajarannya,” ujarnya. – KOSMO! ONLINE


Jangan sorok bekalan minyak masak
Oleh SITI A'ISYAH SUKAIMI

7 Ogos 2022, 6:11 pm
SERDANG – Peruncit dan peniaga diingatkan supaya tidak melakukan perbuatan menyorok bekalan minyak masak, susulan penetapan harga minyak masak botol lima kilogram (kg) bermula esok.
Pengerusi Pasukan Khas Jihad Tangani Inflasi, Tan Sri Annuar Musa berkata, tindakan menyorok dan mencatut dengan harga melampau bukan sahaja merugikan malah, membantutkan usaha kerajaan dalam menangani inflasi.
“Selagi ada amalan menyorok bekalan minyak masak, mencatut dan sebagainya, ia tidak membantu kerana masalah kenaikan harga dan bekalan sebenarnya memerlukan kerjasama semua.
“Jangan harga minyak masak akan turun, kita mula sorok bekalan kerana ia tidak akan menyelesaikan masalah,” katanya ketika ditemui sempena Pameran Pertanian, Hortikultur dan Agro Pelancongan Malaysia (MAHA) 2022 di sini, hari ini.
Annuar yang juga Menteri Komunikasi dan Multimedia berkata, setakat ini beliau berpuas hati kerana ada peniaga telah menurunkan harga minyak masak walaupun penguatkuasaan harga baharu belum bermula.
“Begitu juga dengan harga ayam apabila ada peniaga menjualnya dengan harga lebih rendah berbanding harga siling RM9.40 sekilogram,” katanya.

Sebelum ini, Pasukan Khas Jihad Tangani Inflasi menetapkan, minyak masak sawit dalam botol lima kilogram yang sekarang berharga antara RM39 hingga RM42, akan dijual pada RM34.70 bulan ini bermula esok.
Harga baharu ditetapkan susulan pelaksanaan harga maksimum minyak berkenaan secara bulanan berdasarkan harga bagi satu tan metrik minyak sawit mentah (CPO) diumum Lembaga Minyak Sawit Malaysia (MPOB), dengan harga RM4,063 bagi Ogos. -KOSMO! ONLINE


Lebih 80,000 pelancong terperangkap di pulau ‘Hawaii China’ akibat Covid-19
Oleh KOSMO!

7 Ogos 2022, 6:31 pm
BEIJING – Lebih 80,000 pelancong terkandas di bandar peranginan popular  yang digelar sebagai ‘Hawaii China’ selepas letusan jangkitan Covid-19 mendorong pihak berkuasa melaksanakan sekatan perjalanan ketat.
Sebanyak 483 kes Covid-19 dilaporkan hari ini di bandar Sanya yang mempunyai lebih sejuta penduduk dan merupakan destinasi pelancongan popular di Pulau Hainan, selatan China.
Semua penerbangan keluar dari bandar itu dibatalkan pada hujung minggu ini, manakala pihak berkuasa turut membekukan penjualan tiket kereta api.
“Pelancong yang mahu keluar wajib mendapat keputusan negatif lima ujian saringan PCR dalam tempoh lebih tujuh hari,” kata pihak berkuasa kesihatan.
Hotel-hotel di bandar itu diminta menawarkan diskaun 50 peratus kepada pelancong sehingga sekatan perjalanan tersebut dilonggarkan.
China merupakan satu-satunya ekonomi utama dunia yang masih mengekalkan strategi Sifar Covid  dengan pelaksanaan perintah berkurung mengejut dan tempoh kuarantin yang panjang sekali gus menghuru-harakan sektor pelancongan tempatan.

Sempadan negara itu sebahagian besarnya masih ditutup sejak awal 2020 dalam tindakan yang menyekat pelancongan antarabangsa.
Wabak Covid-19 terbaharu itu berlaku ketika kemuncak musim pelancongan di Sanya yang juga merupakan lokasi luncur popular.
Semua premis hiburan termasuk spa, bar karaoke dan pub ditutup sejak minggu lalu tetapi perkhidmatan penting seperti pasar raya dan farmasi masih dibuka. – AFP


228 peserta Skim Pengesahan Bahan Tanaman
Oleh SITI A'ISYAH SUKAIMI

7 Ogos 2022, 5:34 pm
SERDANG – Seramai 228 peserta telah didaftarkan menerusi Skim Pengesahan Bahan Tanaman (SPBT) sejak skim berkenaan dilaksanakan bermula tahun 2012.
Menteri Pertanian dan Industri Makanan (MAFI), Datuk Seri Ronald Kiandee berkata, SPBT satu langkah jangka masa pendek bagi memberi kesedaran kepada masyarakat berkaitan kualiti dan ketulenan bahan tanaman.
“Sebanyak 63.3 juta pokok induk serta 63.6 juta bahan tanaman juga telah disahkan (berkualiti dan tulen) menerusi SPBT. Seramai 111 pegawai telah dilatih dan dilantik sebagai pegawai pemeriksa yang kompeten.
“Dalam masa sama, sebanyak 25 jenis tanaman mencakupi 104 varieti yang disyorkan sebagai tanaman komersil telah disenaraikan dalam Senarai Varieti Tanaman.
“Syabas diucapkan kepada Jabatan Pertanian yang sentiasa membimbing dan memberi tunjuk ajar kepada Wira Agro kita untuk menghasilkan bahan tanaman tulen dan berkualiti,” katanya berucap pada Majlis Pelancaran Sedekan SPBT di sini hari ini.
SPBT penting dalam mengawal pengeluaran pembekal, pengedaran dan jualan bahan tanaman agar kualiti lebih terjamin selain memastikan kedapatan bahan tanaman berkualiti daripada varieti superior.

Selain itu, ia mengurangkan berlakunya kerosakan pokok akibat serangan penyakit dan dapat menghalang penyakit daripada merebak disebabkan oleh bahan tanaman yang tidak berkualiti. – KOSMO! ONLINE


Kelantan terima pensijilan pengurusan kualiti urus hutan
Oleh MUHAMMAD AYMAN GHAFFA

7 Ogos 2022, 6:26 pm
KOTA BHARU – Jabatan Perhutanan Negeri Kelantan (JPNK) menerima Pensijilan Pengurusan Kualiti MS ISO 9001:2015 di bawah Skop Pengurusan Pengeluaran Kayu Bulat Secara Berkekalan Bagi Hutan Darat Asli Di Hutan Simpanan Kekal (HSK).
Menteri Besar Kelantan, Datuk Ahmad Yakob dalam satu kenyataan berkata, penerimaan sijil tersebut membuktikan bahawa pengurusan hutan Kelantan mengikut setiap garis panduan dan ketetapan yang dibuat oleh badan pensijilan.
Menurutnya, Kelantan merupakan negeri yang pertama di semenanjung yang berjaya memperoleh pensijilan tersebut.
“Pensijilan ini berkuat kuasa sehingga 5 Julai 2025.
“Sehubungan itu, kerajaan negeri Kelantan mengucapkan tahniah kepada JPNK atas kejayaan tersebut,” katanya. – KOSMO! ONLINE


Shahrol Shiro bakal dilantik Ahli Majlis MPK?
Oleh ADNAN IBRAHIM

7 Ogos 2022, 5:40 pm
KLUANG – Bekas ahli kumpulan lawak Shiro, Shahrol Azizie Azmi atau lebih dikenali Shahrol Shiro akan dilantik sebagai Ahli Majlis Perbandaran Kluang (MPK).
Shahrol Shiro, 38, akan dilantik memegang jawatan itu bermula 1 Ogos himgga 31 Disember 2023.
Surat jemputan angkat sumpah Ahli Majlis MPK mula tersebar sejak hari ini dan difahamkan akan berlangsung kira-kira pukul 3 petang esok di Dewan Tunku Ibrahim Ismail, di sini.
Bekas penyampai radio itu antara 21 orang Ahli Majlis MPK yang baharu dilantik untuk mengangkat sumpah pengakuan menerima jawatan, sumpah menyimpan rahsia serta ikrar menentang rasuah.
Shahrol yang lebih dikenali dengan nama Shahrol Shiro mula berjinak-jinak di dalam parti politik sekitar tahun 2019 sebelum dilantik sebagai Penolong Bendahari Pergerakkan Pemuda UMNO Bahagian Kluang.
Selain berkecimpung dalam arena politik selepas meninggalkan kerjayanya sebagai artis, Shahrol kini juga adalah Pengarah syarikat Bushido Production. – KOSMO! ONLINE


Tidak semua perceraian berpunca orang ketiga
Oleh KOSMO!

7 Ogos 2022, 6:05 pm
PETALING JAYA – Kebanyakan penceraian sering dikaitkan dengan kehadiran orang ketiga sebagai punca kepada pergolakan sesebuah rumah tangga yang mencetuskan pergaduhan besar.
Bagaimanapun menurut seorang peguam, Saidah Zakaria, antara punca lain perpisahan suami isteri kerana mereka lebih selesa hidup sebagai kawan baik yang tidak terikat dengan sebarang hubungan.
“Tidak semua pasangan bercerai sebab bergaduh atau tidak cinta.
“Ada orang lepas kahwin baru mereka sedar yang mereka sebenarnya hanya bahagia sebagai kawan baik sahaja bukan suami isteri,” ciapnya di Twitter baru-baru ini.
Jelasnya, kebanyakan pasangan yang bermula sebagai kawan baik ini akan lebih memilih untuk terus berkawan berbanding berkahwin.
Katanya, keputusan untuk berpisah juga dilakukan dalam keadaan yang tenang atas persetujuan bersama.

“Sebab itu mereka boleh sama-sama berpimpin tangan pergi mahkamah, borak-borak di luar dewan, masuk-masuk cerai,” ujarnya.
Meninjau ke ruangan komen, ramai juga bersetuju dengan pendapat peguam berkenaan dan bagi mereka ia adalah demi kebaikan bersama.
“Tidak salah terus kekal berkawan, sama-sama ada untuk satu sama lain, jaga anak sama-sama walaupun bukan sebagai suami isteri, hubungan kawan lebih kekal lama,” kata seorang pengguna. – KOSMO! ONLINE


PWM 2022 tarik minat pengunjung ke Plaza Shah Alam
Oleh KOSMO!

7 Ogos 2022, 4:31 pm
SHAH ALAM – Plaza Shah Alam kembali aktif menyusun pelbagai program untuk menarik lebih ramai pengunjung ke premis tersebut dan yang popular kini adalah Pertandingan Pencarian Wanita Melayu (PWM) 2022 yang diadakan baru-baru ini.
Pengurus Kanannya, Azura Mokhtar berkata, PWM yang menjadi pilihan wanita Melayu untuk menunjukkan bakat dan kreativiti masing-masing kini berjaya menarik ramai orang berkunjung ke pusat beli-belah tersebut.
“Pertandingan ini sudah tiba ke peringkat separuh akhir dan untuk peringkat akhir, ia bakal berlangsung pada 13 Ogos ini, kami berharap lebih ramai orang akan hadir nanti” katanya.
Beliau berkata demikian ketika ditemui selepas majlis  pengumuman 10 peserta peringkat Akhir PWM 2022 di sini.
Azura berharap,  penganjuran pertandingan tesebut diharap dapat  menyemarakkan industri fesyen termasuk yang berkaitan dengan bidang  alat solek, pengurusan acara dan perniagaan barang kemas yang turut menaja hadiah kepada pemenang.-KOSMO! ONLINE


Hujan lebat, ribut petir di Pahang
Oleh NUR ALWANI ZAFIRAH KHAIRUL

7 Ogos 2022, 4:35 pm
PETALING JAYA – Tanah Tinggi Cameron, Lipis dan Raub di Pahang diramalkan mengalami ribut petir, hujan lebat dan angin kencang petang ini.
Menurut Jabatan Meteorologi Malaysia (MetMalaysia), keadaan cuaca itu dijangka berlaku sehingga pukul 6 petang ini.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” kata MetMalaysia di Facebook hari ini.
Sementara itu, bagi negeri Semenanjung yang lain, cuaca cerah dan baik dilihat berlaku sepanjang petang ini tanpa sebarang laporan hujan. – KOSMO! ONLINE


Mahkamah: Lelaki mengaku salah tetak pengawal keselamatan
Oleh OTHMAN YAHAYA

7 Ogos 2022, 4:24 pm
SUNGAI PETANI – Seorang lelaki mengaku bersalah di Mahkamah Sesyen di sini hari ini atas pertuduhan menetak seorang pengawal keselamatan dengan menggunakan pedang sehingga cedera parah dalam kejadian di sini pada 4 Ogos lalu.
Tertuduh, R. Subramaniam, 41, yang melakukan kerja-kerja kampung membuat pengakuan itu selepas pertuduhan terhadapnya dibacakan di hadapan Hakim Roslan Hamid.
Mengikut kertas pertuduhan, Subramaniam didapati dengan niat menyebabkan cedera parah terhadap Ismail Ahmad, 58, dengan menggunakan sebilah pedang di kawasan pos pengawal
tapak projek perumahan Siera 4, Bukit Banyan di sini pada pukul 4.40 petang, 4 Ogos lalu.
Pertuduhan terhadapnya dilakukan mengikut Seksyen 326 Kanun Keseksaan yang memperuntukkan hukuman penjara sehingga 20 tahun dan dikenakan denda atau sebat.
Tertuduh dibenarkan diikat jamin sebanyak RM12,000 dengan seorang penjamin selain mengenakan syarat tambahan iaitu melaporkan diri setiap awal bulan di Ibu Pejabat Polis Daerah Kuala Muda sehingga kes selesai. Dia tidak membayar jamin ditetapkan itu.
Mahkamah kemudian menetapkan 29 Ogos depan sebagai tarikh sebutan semula kes untuk menjatuhkan hukuman sementara menunggu laporan perubatan penuh mangsa. – KOSMO! ONLINE


6 pemancing terapung lebih 14 jam akibat bot karam
Oleh NUR AMALINA AZMAN

7 Ogos 2022, 5:10 pm
LANGKAWI – Enam pemancing berdepan detik cemas apabila terapung lebih 14 jam selepas bot dinaiki mereka karam akibat cuaca buruk di perairan ini dekat Pulau Timun pada semalam.
Kesemua pemancing berusia antara 34 hingga 70 tahun itu berjaya diselamatkan bot nelayan tempatan kira-kira pukul 8.55 pagi tadi.
Pengarah Maritim Malaysia (APMM) Negeri Kedah dan Perlis, Laksamana Pertama Maritim Romli Mustafa berkata, pihaknya menerima aduan mengenai kejadian itu daripada seorang nelayan yang memaklumkan terdapat enam pemancing sedang terapung di laut.
“Bot itu dipercayai karam akibat cuaca buruk di kedudukan 8.2 batu nautika tenggara Pulau Timun kira-kira pukul 6 petang semalam.
“APMM terus mengatur gerak bot Perkasa 1228 ke lokasi kejadian dan apabila tiba di lokasi, kesemua mangsa telah diselamatkan oleh bot nelayan tempatan yang berada di kawasan tersebut,” katanya dalam satu kenyataan di sini hari ini.
Menurutnya, kejadian berlaku ketika semua mangsa sedang dalam perjalanan pulang daripada aktiviti memancing ke jeti di Kuala Perlis.

“Semasa kejadian, bot mangsa dipercayai telah dimasuki air akibat cuaca buruk dan ketika diselamatkan, semua mangsa memakai jaket keselamatan dan berpaut pada bumbung bot yang timbul dengan keseluruhan badan bot telah tenggelam,” ujarnya.
Tambahnya, kesemua mangsa dipindahkan ke bot Perkasa 1228 sebelum dibawa ke Jeti Maritim Bukit Malut di sini, manakala seorang mangsa dikejarkan ke Hospital Sultanah Maliha untuk pemeriksaan lanjut akibat keletihan setelah terapung di laut terlalu lama. – KOSMO! ONLINE


Pertumbuhan penduduk antara indikator pembinaan sekolah baharu
Oleh NUR AMALINA AZMAN

7 Ogos 2022, 4:38 pm
LANGKAWI – Kementerian Pendidikan (KPM) mengambil kira kadar pertumbuhan penduduk dan kapasiti sekolah sedia ada sebelum membina sekolah baharu di sesuatu kawasan.
Menteri Kanan Pendidikan, Datuk Dr. Radzi Jidin berkata, pihaknya akan melihat unjuran awal pertumbuhan penduduk bagi memastikan sekolah baharu bersedia untuk beroperasi apabila penduduk bertambah.
“Kita tidak mahu nanti bila penduduk dah terlalu ramai baru nak fikir bina sekolah. Nak buat perolehan tanah lagi, nak uruskan proses tender dan sebagainya, pembinaan, jadi tempohnya panjang.
“Sebab itu kita adakan unjuran, kita lihat unjuran secara teliti. Jadi bila berlaku pertambahan penduduk, sampai satu tahap sekolah sedia ada ini tidak dapat menampung sekolah baharu sudah tersedia,” katanya pada sidang akhbar selepas melancarkan gimik perasmian Majlis Pecah Tanah Sekolah Menengah Kebangsaan (SMK) Bohor Jaya di SMK Kedawang di sini hari ini.
Kata beliau, walaupun terdapat pembangunan di sesebuah kawasan dan sekolah sedia ada masih mampu menampung pelajar bagi tempoh tertentu, pihaknya akan memfokuskan pembinaan sekolah baharu di tempat lain yang lebih memerlukan.
Menurutnya, bagi kawasan yang sudah padat seperti di Klang, Selangor pihaknya berhadapan isu perolehan tanah bagi membina sekolah yang menyebabkan usaha itu tertangguh.

“Sekiranya pembinaan ini tidak dilakukan mengikut unjuran tersebut, ibu bapa akan menghadapi kesukaran apabila terpaksa menghantar anak mereka ke sekolah yang lebih jauh,” ujarnya.-KOSMO! ONLINE


‘Durian runtuh’ buat pemain Terengganu FC
Oleh MOHD AZLI ADLAN

7 Ogos 2022, 5:15 pm
TERENGGANU FC yang mara ke pentas akhir Piala FA selepas menewaskan Selangor kelmarin menerima ‘durian runtuh’ berupa insentif kewangan daripada kerajaan negeri.
Menteri Besar Terengganu, Datuk Seri Dr. Ahmad Samsuri Mokhtar berkata, ganjaran kewangan itu merupakan penghargaan buat skuad Sang Penyu yang berjaya ke aksi akhir piala tersebut buat pertama kali dalam tempoh 11 tahun.
“Saya berbangga dengan persembahan cemerlang TFC dibimbing ketua jurulatih, Mohd. Nafuzi Zain apabila berjaya menjinakkan Selangor pada aksi separuh akhir Piala FA malam tadi (kelmarin).
“Sebelum perlawanan, saya sudah berjanji kepada barisan kejurulatihan dan pemain (TFC) akan menerima ganjaran kewangan sekiranya mereka mara ke perlawanan akhir,” katanya ketika ditemui di Kuala Terengganu semalam.
Ahmad Samsuri bagaimanapun enggan mendedahkan jumlah ganjaran yang bakal diterima skuad Sang Penyu tersebut.
Dalam pada itu, beliau yang juga Presiden Persatuan Bola Sepak Negeri Terengganu (PBSNT) percaya TFC cuma tinggal selangkah bagi menjulang Piala FA seperti pernah dilakukan pada tahun 2011.

“Perjuangan belum lagi selesai dan TFC perlu membuktikan kemampuan menewaskan Johor Darul Ta’zim (JDT) di pentas akhir pula.
“Kita mahu mereka (TFC) cipta sejarah dan bawa pulang Piala FA ke bumi Terengganu,” katanya.
Ahmad Samsuri berkata, skuad Sang Penyu dijanjikan ganjaran lain sekiranya mampu merealisasikan misi menjulang Piala FA kelak. – KOSMO! ONLINE


Jakim arah tahan pemimpin, pengikut tarekat Al-Naqsyabandiah Al-Khalidiyyah
Oleh WAT KAMAL ABAS

7 Ogos 2022, 4:45 pm
BAGAN SERAI – Jabatan Kemajuan Islam Malaysia (Jakim) telah mengarahkan pihak kedutaan Malaysia di Jeddah, Arab Saudi untuk mengesan dan menahan pemimpin Tarekat Al-Naqsyabandiah Al-Khalidiyyah bersama pengikutnya untuk diambil tindakan sewajarnya.
Menteri di Jabatan Perdana Menteri (Hal Ehwal Agama), Datuk Idris Ahmad berkata, kumpulan Tarekat Al-Naqsyabandiah Al-Khalidiyyah yang dipimpin oleh Habib Shah Firdaus Habib Ahmad dikatakan telah menyeleweng daripada hukum syarak termasuk mempercayai akan berlakunya kemunculan Imam Mahadi pada hari Arafah yang lalu.
“Setakat ini, lokasi kumpulan tersebut di Arab Saudi masih belum dapat dikesan namun kita percaya dia masih berada di sana.
“Kita telah menghubungi pihak Konsulat Tabung Haji di sana untuk mengesan mereka dan kita harap mereka ini diambil tindakan oleh pihak berkuasa agama negara sana,” katanya kepada pemberita selepas merasmikan Muktamar Dewan Pemuda Pas Perak kali ke-39 di Bukit Merah Laketown Resort di sini hari ini.
Menurut Idris, orang ramai dinasihatkan untuk tidak mudah terpedaya dan perlu mempunyai kesedaran agar tidak tertipu kerana bukan semua Tarekat yang dibawa itu betul dan boleh diikuti.
“Mana-mana individu yang berhasrat untuk mengikuti ajaran Tarekat hendaklah menyelidik terlebih dahulu. Kita kena tengok dan kaji sama ada guru-guru itu mursyid atau tidak dan jangan terus terburu -buru untuk terus taksub percaya,” katanya.- KOSMO! ONLINE


23 ditahan di pusat hiburan tanpa lesen
Oleh NOR AZIAH MAT NOH

7 Ogos 2022, 4:51 pm
KUALA LUMPUR – Empat penari wanita antara 23 individu ditahan dalam serbuan dekat sebuah premis hiburan yang mengadakan aktiviti hiburan tanpa lesen di Kompleks Wilayah Jalan Dang Wangi di sini awal pagi tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, kesemua individu berusia 21 hingga 54 tahun itu ditahan pada pukul 3.30 pagi.
“Kita menahan 16 pengunjung, empat penari wanita dan dua pekerja lelaki warga asing serta seorang lelaki warga tempatan disyaki pengurus premis berkenaan,” katanya satu dalam kenyataan di sini hari ini.
Jelasnya, polis turut merampas sebuah pembesar suara, resit perniagaan, empat kad perakam kerja, dua mikrofon, dua alat komunikasi mudah alih dan sebuah komputer riba.
“Selain itu, kita turut merampas tujuh botol minuman keras dan wang tunai berjumlah RM540.
“Kesemua individu itu direman dua hari bermula hari ini bagi membantu siasatan di bawah Seksyen 4 (1) Akta Hiburan (Wilayah Persekutuan Kuala Lumpur) 1992, Seksyen 55b, Seksyen 6(1)(c) Akta Imigresen 1959/63 dan Peraturan 39 (b) Peraturan-Peraturan Imigresen 1963,” katanya. – KOSMO! ONLINE

HABIS


AUG: Bola keranjang sumbang pingat terakhir
Oleh MUHAMMAD ZUHAILY BADLISHAH

7 Ogos 2022, 4:45 pm
UBON RATCHATHANI – Kem bola keranjang negara menjadi kontinjen terakhir berjaya menyumbang pingat kepada Malaysia pada Sukan Universiti ASEAN (AUG) 2022 yang melabuhkan tirainya kelmarin.
Walaupun tidak memenangi pingat emas tetapi dua perak daripada pasukan lelaki dan wanita tetap membanggakan kerana telah mengatasi pencapaian meraih tempat ketiga edisi 2018 di Nay Pyi Daw, Myannar.
Pengurus pasukan bola keranjang AUG, Li Tak Wing berkata, pencapaian dipamerkan pada edisi ke-20 kali ini memperlihatkan peningkatan prestasi yang ketara daripada barisan pemain.
 “Pasukan negara berpeluang cerah meraih pingat emas pada edisi akan datang (AUG 2024 di Surabaya, Indonesia). barisan kejurulatihan akan memperbaiki kelemahan dan meningkatkan lagi kebolehan pemain.
“Perkara positif adalah pasukan bola keranjang lelaki dan wanita berjaya memperbaiki keputusan ketika edisi terdahulu. Situasi inu cukup penting supaya kita mampu meraih emas kelak,” katanya.
Aksi final di Gimnasium Kampus Utama Universiti Ubon Ratchathani Rajabhat kelmarin menyaksikan skuad bola keranjang lelaki terpaksa akur dengan kehebatan Thailand menerusi keputusan 44-59.

Nasib sama turut melanda pasukan wanita apabila mereka yang dilihat pada awalnya mampu memberi tentangan sengit, namun terpaksa tunduk kepada kehebatan tuan rumah dengan keputusan 57-80. – KOSMO! ONLINE


SIDEC promosi jenama tempatan ke pasaran antarabangsa
Oleh MOHAMAD NAUFAL MOHAMAD IDRIS

7 Ogos 2022, 4:50 pm
SHAH ALAM- Perbadanan Teknologi Maklumat Ekonomi Digital Selangor (SIDEC) mahu memastikan lebih banyak  jenama fesyen tempatan dipromosikan ke seluruh dunia melalui platform maya.
Ketua Pegawai Eksekutif SIDEC, Yong Kai Ping berkata, jenama tempatan berpotensi berkembang di peringkat global berdasarkan reka bentuk pakaian yang unik yang dihasilkan pereka fesyen tempatan.
“Bagi mencapai usaha tersebut,  program Pemecut Fesyen Selangor (SFA) yang julung kali diperkenalkan tahun ini adalah langkah tepat untuk menyokong perniagaan fesyen.
“Program ini akan memilih enam jenama tempatan ke peringkat akhir bagi mereka memperoleh peluang untuk membentangkan idea kepada pelabur dan rakan kongsi industri untuk melabur dalam jenama mereka,” katanya.
Beliau berkata demikian pada sidang akhbar mengumumkan SFA di  i-City di sini baru-baru ini.
Kai Ping menerangkan,  peserta program yang terpilih akan menerima akaun SQL bernilai RM948, SQL Payroll (RM588), pakej ringan dan mudah Sprii Commerce (RM600) dan pakej awal Pingspace.

Kai Ping berkata, peserta terpilih bakal menerima tawaran pelaburan daripada The Hive Southeast Asia dan Permodalan Negeri Selangor Berhad (PNSB). -KOSMO!ONLINE


Peningkatan gaji penting kawal gejala rasuah penjawat awam
Oleh ALWANI ZAFIRAH

7 Ogos 2022, 3:11 pm
PETALING JAYA – UMNO Putrajaya sebulat suara menyokong perjuangan Kongres Kesatuan Pekerja-Pekerja Dalam Perkhidmatan Awam Malaysia (Cuepacs) dalam memperjuangkan peningkatan gaji skim penjawatanan kerajaan.
UMNO Putrajaya dalam satu kenyataan memaklumkan mesyuarat UMNO Bahagian Putrajaya yang dipengerusikan Tengku Adnan Tengku Mansor telah membuat keputusan untuk menyokong perjuangan Cuepacs kerana sudah lama penjawat awam menggunakan skim gaji yang lama.
“Kali terakhir penetapan gaji minimum pada takat RM1,200 sebelum ini diperkenal pada tahun 2013. Pemberian kenaikan gaji kepada Pegawai Perkhidmatan Awam Persekutuan di bawah Sistem Saraan Malaysia kali terakhir pula hanya dilaksanakan pada 15 tahun yang lalu (2007).
“Peningkatan kos sara hidup yang dirasai seluruh dunia sudah pasti dirasai semua termasuk penjawat awam. Ia sedikit sebanyak membantu penjawat awam untuk menampung kenaikan kos sara hidup yang tidak boleh dielakkan,” katanya hari ini.
Sementara itu, UMNO Putrajaya menjelaskan bahawa gaji penjawat awam di negara Asia yang lain juga adalah lebih tinggi mengikut dapatan purata dikeluarkan oleh Bank Dunia temasuklah India, Korea, dan Thailand.
“Peningkatan gaji adalah penting untuk membantu kawalan gejala rasuah dalam kalangan penjawat awam.

“Kenaikan gaji tahunan yang dijanjikan Barisan Nasional (BN) ketika Pilihan Raya Umum ke 14 (PRU-14) adalah wajar dipertimbang semula untuk menjaga kebajikan penjawat awam.
“UMNO Putrajaya meminta kerajaan mengkaji semula gaji dan elaun kakitangan awam sejajar dengan kenaikan harga barang dan kos sara hidup,” ujarnya. – KOSMO! ONLINE


Polis bantuan peras ugut, ‘curi’ RM1,000 duit pasangan kekasih
Oleh KHAIRUL MOHD. ALI

7 Ogos 2022, 2:58 pm
JOHOR BAHRU – Sepasang kekasih yang dipercayai sedang ‘berkhalwat’ di dalam kereta di belakang sebuah pusat beli-belah di bandar raya ini malam kelmarin diugut oleh dua polis bantuan agar tidak dikenakan sebarang tindakan terhadap mereka.
Ketua Polis Daerah Johor Bahru Selatan, Asisten Komisioner Raub Selamat memberitahu, kedua-dua anggota itu meminta wang sebanyak RM500 sebagai balasan bagi melepaskan mereka, namun pengadu bagaimanapun memaklumkan tidak mempunyai wang tunai mencukupi.
“Kedua-dua suspek yang berusia 25 dan 32 tahun itu kemudian meminta suspek menyerahkan kad mesin wang automatik (ATM) miliknya beserta nombor pin bagi membolehkan mereka mengeluarkan sendiri wang milik pengadu.
“Tidak lama selepas pengadu dilepaskan kedua-dua suspek, pengadu menerima pesanan ringkas di telefon bimbit memaklumkan terdapat pengeluaran berjumlah RM1,000 dibuat daripada akaun bank miliknya,” katanya dalam satu kenyataan, di sini hari ini.
Tambah Raub, pengadu kemudiannya membuat laporan polis berhubung kejadian itu di Ibu Pejabat Polis Daerah (IPD) Johor Bahru Selatan (JBS) pada pukul 11.23 pagi, semalam.
“Siasatan awal mendapati kedua-dua suspek merupakan anggota polis bantuan bertugas di kawasan bangunan pusat beli belah berkenaan dan mereka  berjaya ditahan kira-kira pukul pukul 9 malam, semalam.

“Polis turut merampas wang tunai berjumlah RM1,000 yang merupakan barang kes,” ujarnya sambil memberitahu kedua-dua suspek kini dikenakan tahanan reman selama empat hari bermula hari ini.-KOSMO! ONLINE


Satu jawatankuasa ditubuh siasat dakwaan insiden di KLIA
Oleh EDDY AQMAL MOHAMED HAMIDI

7 Ogos 2022, 3:14 pm
PUTRAJAYA – Satu jawatankuasa khas akan ditubuhkan bagi menyiasat dakwaan insiden melibatkan seorang pegawai tinggi kerajaan dan pegawai Imigesen di Lapangan Terbang Antarabangsa Kuala Lumpur (KLIA) pada 3 Ogos lalu.
Ketua Setiausaha Negara, Tan Sri Mohd. Zuki Ali berkata, penubuhan Jawatankuasa Siasatan itu adalah selaras dengan arahan Perdana Menteri, Datuk Seri Ismail Sabri Yaakob dalam Mesyuarat Jemaah Menteri yang telah bersidang Jumaat lalu.
“Jawatankuasa ini akan bersidang secepat mungkin dengan dipengerusikan oleh Peguam Negara, Tan Sri Idrus Harun.
“Ia akan dianggotai oleh Ketua Polis Negara, Tan Sri Acryl Sani Abdullah Sani, Ketua Audit Negara, Datuk Seri Nik Azman Nik Abdul Majid dan Ketua Pesuruhjaya, Suruhanjaya Pencegahan Rasuah Malaysia (SPRM) Tan Sri Azam Baki,” katanya dalam kenyataan hari ini.
Menurut Mohd. Zuki, jawatankuasa tersebut bertanggungjawab untuk mengendalikan siasatan secara terperinci bagi memberi pengadilan sewajarnya kepada kedua-dua pihak.
“Hasil dan syor siasatan akan dibentangkan kepada Perdana Menteri untuk pertimbangan selanjutnya,” ujar beliau.

Terdahulu, Kosmo! Online pada 3 Ogos lalu melaporkan Kesatuan Perkhidmatan Imigresen Semenanjung Malaysia (KPISM) menuntut Ketua Pengarah Perkhidmatan Awam (KPPA) membuat permohonan maaf secara terbuka kepada seorang pegawai imigresen berhubung insiden tengking yang berlaku di sebuah ‘bilik VIP’ dekat KLIA.
Jabatan Perkhidmatan Awam (JPA) dalam satu kenyataan balas bagaimanapun menegaskan bahawa segala pertuduhan terhadap KPPA itu adalah tidak berasas dan berniat jahat untuk menjatuhkan imej beliau sebagai pegawai tinggi kerajaan.-KOSMO! ONLINE


Pemandu langgar kereta mewah Tunku Idris disaman RM300
Oleh KHAIRUL MOHD. ALI

7 Ogos 2022, 4:03 pm
JOHOR BAHRU – Pemandu kenderaan bernombor pendaftaran Singapura yang dikenal pasti melanggar kereta milik Tunku Temenggong Johor, Tunku Idris Iskandar Sultan Ibrahim dalam satu kejadian di Jalan Serampang, Taman Pelangi pada 1 Ogos lalu, disaman RM300.
Ketua Polis Daerah Johor Bahru Selatan, Asisten Komisioner Raub Selamat berkata, lelaki berusia 62 tahun itu telah dipanggil ke Balai Polis Trafik, Ibu Pejabat Polis Daerah (IPD) JBS untuk diserahkan saman, hari ini.
“Polis memanggil pemandu kereta itu untuk hadir ke balai polis trafik hari ini bagi membolehkan saman Pol 257 diserahkan kepadanya.
“Dia disaman mengikut Rule 10 Akta Pengangkutan Jalan 1987. Dia kemudiannya terus bertindak menjelaskan saman sebanyak RM300 itu pada pukul 1.45 petang tadi,” katanya ketika dihubungi, di sini hari ini.
Tambah Raub, saman dikeluarkan di bawah Rule 10 itu adalah disebabkan kesalahan lalai mengawal pergerakan kenderaan dengan baik yang mana saman boleh dikenakan maksimum RM300.
Pada 1 Ogos lalu, Tunku Idris berkongsi insiden kereta Honda miliknya dilanggar sebuah BMW ketika diletakkan di hadapan sebuah kedai roti di lokasi berkenaan.-KOSMO! ONLINE


Siti Nurhaliza puas rai peminat wanita, golongan B40
7 Ogos 2022, 4:14 pm
PETALING JAYA – Sesuai benar dengan statusnya sebagai penghibur tersohor negara, persembahan Queen of The Night daripada penyanyi Datuk Seri Siti Nurhaliza yang berlangsung malam tadi berjalan dengan cukup sempurna.
Menerusi persembahan yang dianjurkan oleh B’ De Paris di Hotel Royale Chulan, Kuala Lumpur tersebut, Siti menghiburkan seisi dewan dengan seleksi 15 buah lagu pilihan.
Kebanyakan lagu yang dipersembahkan ibu kepada dua cahaya mata itu berkisar tentang inspirasi dan wanita.
Kata penyanyi berusia 43 tahun itu, dia berasa sangat terharu melihat kehadiran ramai peminat yang datang dari pelbagai pelosok negeri termasuk Perak, Pahang dan Johor menyaksikan persembahannya.
“Terharu saya tengok ramai datang dari banyak pelosok negara. Paling buatkan saya tersentuh dan gembira, malam ini ada penonton berbilang bangsa. Ada Melayu, Cina dan India.
“Saya tahu ramai peminat yang datang malam ini sudah lama teringin nak tengok persembahan saya, terima kasih kerana sudi hadir,” kata Siti.

Lebih mengharukan, kebanyakan peminatnya yang hadir pada malam tadi adalah daripada golongan B40 dan kebanyakannya merupakan kaum wanita hasil sumbangan tiket yang dibeli oleh Yayasan Metamorphosis.
Siti memulakan tirai persembahan dengan lagu Nona Zaman Sekarang dan Cindai yang disusun semula dengan elemen muzik tradisional dan moden.
Malah Siti turut mendedikasikan sebuah lagu khas buat kaum wanita berjudul Azizah yang merupakan dendangan asal Tan Sri P. Ramlee selain beberapa hit lain seperti Aku Bidadari Syurgamu, Seribu Kemanisan, Siapa Tak Mahu, Lebih Indah dan Anta Permana.
Showcase Queen of The Night merupakan persembahan Siti pada fasa peralihan endemik sebelum pada November depan dia akan muncul dengan sebuah konsert amal Music Of The Soul: An Evening With Datuk Seri Siti Nurhaliza di Dewan Plenary, KLCC. – KOSMO! ONLINE


Sebar mesej antirasuah secara efisyen kepada mahasiswa
Oleh ABDUL RAZAK IDRIS

7 Ogos 2022, 3:37 pm
KUALA LANGAT – Angkatan Mahasiswa Antirasuah (AMAR) perlu efisyen dari segi program dalam menyampaikan mesej antirasuah kepada golongan mahasiswa di negara ini.
Timbalan Ketua Pesuruhjaya (Pencegahan) Suruhanjaya Pecegahan Rasuah Malaysia (SPRM), Datuk Seri Norazlan Mohd. Razali berkata, pergerakan antirasuah diterajui oleh pelajar merupakan komponen penting dan mampu menarik sokongan daripada pertubuhan dalam dan luar negara.
Katanya, ini terbukti seperti Thai Youth Anti-Corruption Network yang ditubuhkan pada 2012 telah mendapat sokongan kuat daripada United Nations Development Programme.
“Bukan satu tugas mudah untuk menyampaikan mesej antirasuah kepada lebih satu juta pelajar di Institut Pengajian Tinggi (IPT) awam atau swasta, politeknik dan kolej komuniti seluruh negara.
“Justeru, pelaksanaan program pencegahan rasuah harus dilaksanakan dengan strategi berkesan dan efisyen supaya visi AMAR. Ini bagi mewujudkan generasi muda yang membenci rasuah dalam usaha menjadikan Malaysia bebas rasuah akan dapat direalisasikan,” katanya ketika berucap pada majlis perasmian penutupan Konvensyen AMAR 2022 kali ke-8 di Kem El- Azzhar, di sini hari ini.-KOSMO! ONLINE


Penganggur edar syabu 89.8 gram dihukum gantung
Oleh ROSALWANI CHE SOH

7 Ogos 2022, 3:04 pm
KOTA BHARU – Seorang penganggur dijatuhi hukuman gantung sampai mati oleh Mahkamah Tinggi di sini hari ini selepas didapati bersalah mengedar dadah jenis methamphetamine seberat 89.8 gram di Wakaf Bharu, Tumpat enam tahun lalu.
Pesuruhjaya Kehakiman, Datuk Mohamad Abazafree Mohd. Abbas menetapkan hukuman itu terhadap Mohd. Hafizul Che Mohd. Zahid, 30, selepas pihak pendakwaan berjaya membuktikan prima facie di akhir kes pembelaan.
Mengikut pertuduhan, Mohd. Hafizul didakwa mengedar dadah jenis methamphetamine seberat 89.8 gram di hadapan sebuah rumah tanpa nombor di Kampung Pasir Pekan Hilir, Wakaf Bharu dekat Tumpat kira-kira pukul 4.20 petang pada 22 September 2016.
Tertuduh didakwa mengikut Seksyen 39B (1)(a) Akta Dadah Berbahaya 1952 yang boleh dihukum di bawah Seksyen 39B(2) akta sama yang memperuntukan hukuman gantung sampai mati mandatori jika sabit kesalahan.
Pendakwaan dikendalikan oleh Timbalan Pendakwa Raya, Norazlinawati Arshad manakala tertuduh diwakili peguam Mohd. Ridhuwan Ismail.
Terdahulu, Norazlinawati meminta mahkamah menetapkan hukuman setimpal terhadap kesalahan yang dilakukan oleh tertuduh memandangkan kes dadah semakin berleluasa.

Mahkamah kemudiannya menetapkan hukuman gantung sampai mati kepada tertuduh. – KOSMO! ONLINE


Mahkamah: Buruh kontrak miliki pistol dipenjara lima tahun, enam sebatan
Oleh OTHMAN YAHAYA

7 Ogos 2022, 3:52 pm
SUNGAI PETANI – Seorang buruh binaan dijatuhi hukuman penjara lima tahun serta enam sebatan oleh Mahkamah Sesyen di sini hari ini kerana memiliki sepucuk pistol tanpa kebenaran dan permit sah pada 30 Julai lalu.
Hakim Roslan Hamid menjatuhkan hukuman itu ke atas tertuduh, K. Krishnakumar, 40, sebaik dia mengaku bersalah atas pertuduhan tersebut.
Mengikut kertas pertuduhan, tertuduh didapati memiliki sepucuk pistol jenis Revolver .38 Special CTG Colts PT FA Detective Spec warna hitam buatan Amerika Syarikat tanpa lesen dan permit senjata yang sah di tepi bangunan kedai di Taman Ria Jaya kira-kira pukul 4.30 petang, 30 Julai lalu.
Pertuduhan terhadapnya dilakukan mengikut Seksyen 8 Akta Senjata Api (Penalti Lebih Berat) 1971 yang memperuntukkan hukuman penjara tidak lebih 14 tahun dan tidak kurang daripada enam sebatan.
Pendakwaan dikendalikan Timbalan Pendakwa Raya, Zulfadzly Hassan manakala tertuduh tidak diwakili peguam.
Sementara itu, di Mahkamah Sesyen berasingan, rakan kepada Krishnakumar iaitu T. Santhana Samy, 48, mengaku tidak bersalah atas pertuduhan mengetahui terdapat dalam milikan Krishnakumar senjata api tersebut di Taman keladi di sini kira-kira pukul 10.30 malam, hari yang sama.

Santhana Samy membuat pengakuan itu sebaik pertuduhan mengikut Seksyen 9 akta sama itu
dibacakan di hadapan Hakim Azman Abu Hassan. – KOSMO! ONLINE


Bekas KPN Abdul Hamid tamat zaman duda, kahwini pegawai polis
Oleh AZMI NORDIN

7 Ogos 2022, 4:22 pm
PETALING JAYA – Mantan Ketua Polis Negara, Tan Sri Abdul Hamid Bador melangsungkan perkahwinan dengan pegawai berpangkat Deputi Superintendan (DSP) secara tidak langsung menamatkan zaman dudanya.
Pegawai polis wanita berkenaan, DSP Fazreena Abdul Karim dipercayai turut mengesahkan perkahwinannya dengan Abdul Hamid melalui satu tangkap layar perbualan melalui aplikasi Whatsapp yang tular di media sosial.
Majlis perkahwinan Abdul Hamid dan Fazreena yang difahamkan bertugas di Muzium Polis Diraja Malaysia (PDRM) itu dipercayai berlangsung baru-baru ini.

Kosmo! sedang berusaha mendapatkan respons Abdul Hamid berhubung maklumat yang tular mengenai perkahwinan tersebut.
Terdahulu, Abdul Hamid dilantik sebagai Ketua Polis Negara secara kontrak selama dua tahun selepas bersara pada 3 Mei 2021 dan diganti dengan Tan Sri Acryl Sani Abdullah Sani. – KOSMO! ONLINE


Sup Thailand paling sedap di dunia, gulai Malaysia di tempat ke-20
Oleh KOSMO!

7 Ogos 2022, 2:57 pm
BANGKOK – Hidangan popular di utara Thailand  dinamakan Khao Soi diisytiharkan sebagai sup terbaik di dunia oleh platform penggemar makanan TasteAtlas.com, lapor laman berita Thaiger semalam.
Khao Soi mengungguli senarai ‘50 Sup Terbaik Dunia’ yang diterbitkan pada 25 Julai lalu.
Hidangan  Khao Soi berupa sup kari merah yang dicampur  daging atau ayam  dan mi telur. Ia kemudian ditambah mi rangup, limau nipis segar, kubis jeruk, bawang merah serta cili.
Khao Soi dipercayai dibawa ke utara Thailand oleh pedagang Cina Muslim dari wilayah Yunnan.
Sup itu diperbuat daripada santan dan pes kari merah. Kepedasan hidangan itu pula boleh diubah mengikut selera individu berdasarkan jumlah pes kari yang digunakan.
Perkataan Khao Soi bermaksud ‘nasi potong,’ walaupun hidangan itu menggunakan  mi.

Taste Atlas juga mengesyorkan 10 kedai makan untuk Khao Soi terbaik dunia yang kebanyakannya terletak di Chiang Mai, di mana Khao Soi dikenali sebagai hidangan istimewa.
Selain Khao Soi, dua lagi hidangan Thailand turut tersenarai termasuk Tom Yum Kung dan Tom Kha Gai di tempat ke-13 dan ke-14.
Sementara itu, hidangan dari Malaysia iaitu gulai dan laksa masing-masing menduduk tempat ke-20 dan 35 dalam senarai berkenaan. – Agensi


Restoran cari pekerja sambilan wanita saiz payudara cup D
Oleh KOSMO!

7 Ogos 2022, 1:32 pm
AUCKLAND – Sebuah restoran di New Zealand menimbulkan kemarahan pengguna media sosial apabila mengiklankan jawatan kosong pekerja sambilan yang mahukan pemohon wanita yang memiliki cup  payudara bersaiz D, lapor akhbar New York Post, semalam.
Gambar tersebut telah dikongsi di Twitter dan telah menimbulkan kemarahan netizen.
Catatan yang kini viral itu dikongsi di Twitter oleh Jack Kevorkian. Ia memaparkan gambar risalah dengan keperluan yang pelik.
Iklan itu dikeluarkan oleh Stumpers Bar and Cafe di Hokitika, New Zealand.
“DIKEHENDAKI: Kakitangan bar sambilan diperlukan. Pemohon mesti mempunyai payudara Saiz D, senyuman menawan dan ceria” kata iklan pekerjaan itu.
“Tetapi, Lelaki Juga Boleh Memohon,” tambah tulisan iklan tersebut.

 Netizen yang berang telah membanjiri ruangan komen dengan reaksi marah mereka.
“Bukan sahaja menyalahi undang-undang tetapi petunjuk jelas anda akan diganggu pelanggan setiap hari,” tulis seorang pengguna. – Agensi


Kerjasama mempertingkatkan penyertaan kebun komuniti
Oleh SITI A'ISYAH SUKAIMI

7 Ogos 2022, 2:34 pm
SERDANG – Kementerian Perpaduan Negara bersama Kementerian Pertanian dan Industri Makanan (MAFI) akan bekerjasama menerusi Memorandum Persefahaman (MoU) bagi mempertingkatkan lagi penyertaan program kebun komuniti terutama di bandar.
Menteri Perpaduan Negara, Datuk Halimah Mohamed Sadique berkata, menerusi kerjasama itu, ia akan melibatkan Kawasan Rukun Tetangga (KRT) terutama di bandar mengambil bahagian untuk penanaman sayur-sayuran.
“Pada masa ini, kira-kira 8,330 Kawasan Rukun Tetangga (KRT) di seluruh negara dan kita mahu wujudkan program yang mana bahagian KRT boleh mengambil bahagian.
“MAFI mempunyai peruntukan kira-kira RM30 juta dan Ketua Setiausaha Kementerian Perpaduan Negara juga berbincang dengan kementerian tersebut berhubung peruntukan yang disediakan,” katanya pada majlis perasmian Laman Agro-Food Florikultur di Pameran Pertanian, Hortikultur dan Agro Pelancongan Malaysia (MAHA) 2022 di sini hari ini.
Berhubung Laman Agro-Food Florikultur yang dirasmikan hari ini, ia berkonsepkan Miracle Garden dipenuhi kira-kira 15,000 pokok bunga menjadi tarikan pada MAHA 2022 yang berlangsung di Taman Ekspo Pertanian Malaysia (MAEPS) di sini.
Dengan keluasan 0.6 hektar, laman ini menampilkan pelbagai pokok bunga terdiri daripada genus dan spesies dengan karakter dan morfologi yang estetik dan eksotik, ditambah dengan landskap kombinasi bunga-bungaan yang unik. -KOSMO! ONLINE


Trans Naning NS Challenge 2022 tarik penyertaan lapan negara
Oleh NOR AINNA HAMZAH

7 Ogos 2022, 1:53 pm
TAMPIN – Trans Naning NS Challenge 2022 yang julung-julung kali diadakan berjaya menarik penyertaan 436 peserta termasuk 20 dari peserta luar tujuh negara iaitu Singapura, Jepun, Thailand, Korea, Australia, German dan India.
Menteri Besar Negeri Sembilan, Datuk Seri Aminuddin Harun berkata, program selama tiga hari berkenaan bakal menjadi program bertaraf antarabangsa dengan pengajurannya secara dwi tahunan.
Menurutnya, program berkenaan merupakan antara produk pelancongan sukan di negeri ini dan selaras dengan usaha Kerajaan Negeri dalam menaiktaraf titik akhir Banjaran Titiwangsa.
“Laluan pendakian ini menempuh tujuh puncak gunung di atas Banjaran Titiwangsa. Puncak-puncak tersebut adalah Gunung Datuk, Y Junction, Puncak Rembau, Puncak 70 Kem Ultra, Puncak 705, Puncak Tampin Utara dan Puncak Tampin Selatan.
“Keunikan Trans Naning berbanding dengan pendakian yang lain, ia merupakan denai ultra yang paling mencabar di Malaysia dari segi penjarakan dan ketinggian serta berada di atas banjaran terpanjang di Malaysia.
“Banjaran yang terpanjang di Malaysia ini merupakan tulang belakang Semenanjung Malaysia yang menganjur dari selatan Thailand ke Negeri Sembilan, di mana Tampin merupakan titik penghujung banjaran tersebut secara geografinya,” katanya sempena Majlis Perasmian Penutup Trans Naning NS Challenge 2022 di Tampin Water Park, di sini, tadi.

Dalam pada itu, Aminuddin berkata, mengikut sejarah, sukan ultra di Malaysia ini mula diceburi oleh TMBT atau ringkasan “The Most Beautiful Things “ di kawasan Pergunungan Kinabalu dengan laluan pendakian sejauh 37Km hingga 109Km.-KOSMO! ONLINE


Terlibat aktiviti tidak bermoral, 6 pondan ditahan
Oleh NOR AZIAH MAT NOH

7 Ogos 2022, 2:18 pm
AMPANG – Seramai enam individu dipercayai pondan diberkas kerana disyaki terlibat dalam aktiviti tidak bermoral serta dadah di Pekan Pandan Indah, di sini malam tadi.
Ketua Polis Ampang Jaya, Asisten Komisioner Mohamad Farouk Eshak berkata, kesemua individu berkenaan diberkas menerusi operasi dijalankan polis bersama Jabatan Agama Islam Selangor (JAIS) dan Majlis Perbandaran Ampang Jaya (MPAJ) pada pukul 10.30 malam.
“Hasil dari operasi yang dijalankan, seramai enam individu berpakaian menyerupai lelaki disyaki pondan yang menjalankan aktiviti maksiat dan tidak bermoral di sekitar kawasan terbabit ditahan.
“Hasil saringan air kencing dijalankan turut mendapati salah seorang individu positif dadah jenis amphetamine dan syabu,” katanya dalam satu kenyataan di sini hari ini.
Jelasnya, lima individu terbabit telah diserahkan kepada JAIS manakala seorang individu yang bukan beragama Islam disiasat oleh Polis Diraja Malaysia.
Selain itu, MPAJ turut mengenakan tindakan merobohkan bahagian-bahagian dinding bilik yang dijadikan bilik sewa tanpa kebenaran di bawah Seksyen 79(3) Akta Parit & Bangunan 1974 Akta 133.

“Kes disiasat di bawah Seksyen 30 Enakmen 9, Tahun 1995, Enakmen Jenayah Syariah (Selangor) 1995 dan Sekyen 15(1)(a) Akta Dadah Berbahaya,” ujarnya. – KOSMO! ONLINE


Warga Perancis maut ketika ‘hiking’ Gunung Jasar
Oleh ABDUL RASHID ABDUL RAHMAN

7 Ogos 2022, 2:12 pm
CAMERON HIGHLANDS – Kegembiraan sekumpulan pelancong asing melakukan aktiviti ‘hiking’ di Gunung Jasar di sini hari ini bertukar kedukaan apabila salah seorang daripada mereka meninggal dunia.
Dalam kejadian kira-kira pukul 10 pagi itu, mangsa Marc Antoine Anne Marie, 52, yang berasal daripada Perancis melakukan pendakian sebelum tiba-tiba pengsan ketika berada di dalam hutan.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang menerima laporan pada pukul 10.38 pagi mengenai mangsa yang dilaporkan pengsan telah bergegas ke lokasi kejadian.
“Bomba yang tiba di lokasi kejadian kemudiannya memberi rawatan awal kepada mangsa yang pengsan dengan bantuan pernafasan tetapi tiada tindak balas daripada mangsa.
“Mangsa kemudian disahkan meninggal dunia dan dibawa turun menggunakan ‘stretcher’ oleh pihak bomba,”katanya di sini hari ini.
Menurutnya, mangsa diserahkan kepada pihak polis dan dihantar ke hospital untuk tindakan lanjut.-KOSMO! ONLINE


Gaji rendah punca lepasan SPM tak sambung belajar
Oleh NORLIDA AKMAR IDROS

7 Ogos 2022, 2:47 pm
LANGKAWI – Kementerian Pendidikan mengakui kadar gaji yang rendah dan tidak banyak berubah setelah sekian lama menjadi antara cabaran dalam memastikan kalangan pelajar terus menyambung pengajian ke peringkat lebih tinggi.
Menteri Kanan Pendidikan, Datuk Dr. Radzi Jidin berkata, kadar gaji yang ditawarkan tidak banyak berubah sejak dahulu lagi dan pada masa sama kos sara hidup terus meningkat.
“Jika dulu pada peringkat awal iaitu tahun 80-an, kita bersaing atas dasar tenaga kerja murah, namun apabila struktur ekonomi berubah kepada ekonomi bernilai tinggi, ia masih tidak capai tahap sepatutnya.
“Maka bila anak-anak masuk ruang pekerjaan, mereka lihat belajar pun gaji tidak tinggi, jadi itu antara cabaran yang kita hadapi,” katanya selepas merasmikan gimik Majlis Pecah Tanah Projek Pembinaan Sekolah Menengah Kebangsaan (SMK) Bohor Jaya di sini di SMK Kedawang di sini hari ini.
Beliau selepas itu turut melawat tapak projek pembinaan sekolah baharu itu di Jalan Ulu Melaka di sini yang dijangka siap pada 8 Januari 2025.
Justeru itu, kata Radzi, kerajaan perlu memfokuskan kepada pembinaan ekonomi bernilai tinggi yang mana ia mampu menyumbang kepada pendapatan lebih lumayan kepada rakyat.

“Ini perkara yang kerajaan perlu beri tumpuan khusus dan KPM akan bekerjasama dalam menyediakan keperluan pelajar supaya bila mereka keluar nanti, mereka boleh bekerja dalam konteks ekonomi bernilai tinggi dengan pendapatan lebih tinggi,” jelasnya.
Ketika ditanya tentang hasil kaji selidik Jabatan Perangkaan yang mendapati kira-kira 390,000 atau 72.1 peratus lepasan Sijil Pelajaran Malaysia (SPM) tidak mahu menyambung pelajaran, beliau berkata, pihaknya perlu melihat semula dan memperincikan data tersebut.
“KPM masih duduk untuk melihat kohort usia mana yang disebut itu. Kalau melibatkan mereka yang baru keluar daripada sistem, ada pendekatan ingin kita laksanakan yang mana sebarang tindakan adalah berdasarkan perincian data,” katanya. – KOSMO! ONLINE


Tiga dicekup tangkap ikan guna pukat ‘tarik tepi’
Oleh ISKANDAR SHAH MOHAMED

7 Ogos 2022, 2:40 pm
KUALA SELANGOR – Kegiatan haram tiga lelaki menangkap 50 kilogram (kg) ikan dengan pukat ‘tarik tepi’ tumpas apabila dicekup pihak berkuasa kira-kira 3.2 batu nautika perairan Jeram di sini, semalam.
Kesemua tekong dan kru tempatan berusia 35 hingga 38 tahun itu ditahan Agensi Penguatkuasaan Maritim Malaysia (APMM) ketika menaiki sebuah bot nelayan, kira-kira pukul 9.30 malam.
Pengarah Maritim Selangor, Kepten Maritim V. Siva Kumar berkata, perkara itu dikesan menerusi radar Sistem Pengawasan Laut (SWASLA) Maritim Malaysia di Area Command Centre (ACC) Klang.
“Anggota APMM yang sedang melakukan rondaan rutin kemudian digerakkan ke lokasi dan pemeriksaan mendapati bot nelayan tempatan itu dinaiki tiga lelaki yang sedang menangkap ikan dengan pukat tarik tepi.
“APMM turut merampas hasil tangkapan pelbagai jenis ikan seberat 50kg untuk tindakan lanjut. Kesemua tangkapan dan rampasan dibawa ke Jeti Pasukan Polis Marin (PPM) Pulau Indah bagi membantu siasatan,”katanya dalam satu kenyataan di sini hari ini.
Menurut Siva Kumar, kes disiasat mengikut Seksyen 8 (b) Akta Perikanan 1985 iaitu melanggar syarat sah lesen dengan menangkap ikan kurang dari jarak yang dibenarkan,” katanya.-KOSMO!ONLINE


Brighton mahu terus dihormati lawan
Oleh KOSMO!

7 Ogos 2022, 2:00 pm
BRIGHTON melakukan kejutan musim lalu apabila menamatkan saingan dalam kelompok 10 pasukan teratas setelah berjaya mengutip 51 mata dalam 38 perlawanan untuk membolehkan mereka menghuni tangga kesembilan Liga Perdana Inggeris.
Kejayaan itu sudah pasti memberikan suntikan moral yang tinggi buat skuad kendalian Graham Potter itu memburu kedudukan yang lebih baik musim baharu nanti, namun perlu memberikan tekanan bagi aspek jentera serangan apabila sekadar meledak 42 gol sahaja musim lalu.
Leandro Trossard menjadi salah satu aset utama Brighton sejak menyertai kelab itu tiga tahun lalu dan kekal menjadi perancangan utama The Seagulls musim ini selepas pemain Belgium tersebut meledak lapan gol.
Pemain berusia 27 tahun tersebut akan bergandingan bersama penyerang muda Perancis, Neal Maupay yang turut meledak lapan gol sepanjang 32 penampilannya musim lalu.
Bagaimanapun, Brighton dijangka berdepan tugas sukar untuk mengutip tiga mata pertama mereka apabila perlu berhadapan Manchester United pada aksi pembukaan malam ini.


Ajaran sesat, tarekat menyimpang di NS ditutup awal
Oleh NOR AINNA HAMZAH

7 Ogos 2022, 1:37 pm
TAMPIN – Ajaran sesat mahupun tarekat yang menyimpang dari ajaran agama Islam di negeri ini ditutup serta dicegah dari awal.
Menteri Besar Negeri Sembilan, Datuk Seri Aminuddin Harun berkata, pihaknya sentiasa menerima laporan dari Pejabat Jabatan Mufti Negeri Sembilan (JMNS) dan Jabatan Hal Ehwal Islam Negeri Sembilan (JHEAINS) sekiranya terdapat aktiviti yang menyalahi akidah berkenaan.
“Pejabat Jabatan Mufti Negeri Sembilan dan JHEAINS sentiasa memantau bersama pihak berkuasa. Maklumat telah diterima dan memang patut ia ditutup awal.
“Buat masa ini tarekat pimpinan Habib Shah Firdaus Habib Ahmad dikesan di Seremban sahaja dan tidak berlaku di daerah lain,” katanya kepada pemberita sempena Majlis Perasmian Penutup Trans Naning NS Challenge 2022 di Tampin Water Park, di sini, tadi.
Pada 4 Ogos lalu, JMNS dilaporkan menutup pusat tarekat Al-Naqsyabandiah Al-Khalidiyyah pimpinan Habib Shah Firdaus Habib Ahmad, di Kampung Batu 8 Labu, Seremban.
Mufti Negeri, Datuk Mohd Yusof Ahmad, berkata penutupan itu dibuat susulan aduan diterima jabatan itu bahawa tarekat itu yang dipimpin Habib Shah Firdaus melakukan perbuatan bercanggah syarak termasuk mendakwa Imam Mahadi muncul di hari Arafah.

Untuk rekod, sebanyak lapan ajaran sesat atau ajaran salah kerana menyeleweng daripada akidah Ahli Sunnah Wal Jamaah diharamkan di Negeri Sembilan berdasarkan fatwa yang dikeluarkan oleh Majlis Fatwa Negeri, penghujung tahun 2020.
Antara lapan golongan ajaran sesat yang diharamkan di negeri ini adalah golongan antihadis, Ajaran Tapediri 65 atau Ba Tha Mim 114, Ajaran dan Fahaman Hizbut Tahrir, upacara dan amalan Perbomohan IBrahim Mat Zin , ajaran Zikir Alunan Zat Cinta/Hikmah Al-Fatihah daripada Mohd. Zaman Mohd. Noor dan ajaran Millah Abraham @ IBrahim.-KOSMO! ONLINE

-tamat-


Gajah liar berkeliaran di RPS Kemar
Oleh ASLIZA MUSA

7 Ogos 2022, 1:42 pm
IPOH – Jabatan Perlindungan Hidupan Liar dan Taman Negara (Perhilitan) Perak mengesan kehadiran seekor gajah liar di kawasan perkampungan Orang Asli di Rancangan Penempatan Semula (RPS) Kemar, Gerik.
Kehadiran mamalia itu dikesan selepas seminggu insiden seorang wanita Orang Asli parah diserang gajah liar di kebun di belakang rumahnya di Kampung Katong ketika mengutip buah durian.
Kejadian sekitar pukul 6.30 petang pada 30 Julai lalu itu menyebabkan mangsa berusia 30 tahun patah tangan dan kaki kanan serta lebam di bahagian perut.
Pengarah Perhilitan Perak, Yusoff Shariff berkata, anggota daripada Unit Tindakan Gajah Negeri (UTG) Perak telah berada di kawasan berkenaan bagi menjalankan kawalan dan pemantauan.
Katanya, usaha sedang dijalankan bagi menghalau gajah liar berkenaan masuk semula ke dalam hutan.
“Setakat ini, kita belum dapat mengesahkan sama ada gajah yang berkeliaran ini merupakan haiwan sama yang menyerang mangsa. aMusim durian gugur di RPS Kemar dipercayai menjadi faktor mamalia itu masuk ke kawasan kampung,” katanya di sini hari ini.

Mengulas lanjut beliau berkata, gajah jantan berusia antara 32 hingga 35 tahun itu didapati telah dipasangkan kolar satelit bagi tujuan mengesan pergerakan haiwan berkenaan. – KOSMO! ONLINE


PDRM umum pertukaran, kenaikan pangkat 20 pegawai kanan
Oleh NOR AZIAH MAT NOH

8 Ogos 2022, 10:44 pm
PETALING JAYA – Polis Diraja Malaysia (PDRM) hari ini mengumumkan pertukaran jawatan dan kenaikan pangkat seramai 20 pegawai kanannya yang berkuat kuasa bermula 12 September ini.
Senarai itu didahului dengan Timbalan Pengarah Cawangan Khas E1, Bukit Aman, Datuk Baharuddin Ahmad yang bertukar ke Timbalan Pengarah Cawangan Khas 1, Bukit Aman.
Setiausaha Polis Diraja Malaysia (PDRM) Datuk Noorsiah Saaduddin berkata, Timbalan Ketua Polis Pahang, Datuk Mohd Yusri Hassan Basri pula akan memegang jawatan sebagai Ketua Polis Perak dengan memangku pangkat Komisioner Polis (CP).
“Ketua Penolong Pengarah Pengurusan (Perjawatan), Bahagian Perkhidmatan/Perjawatan, Jabatan Pengurusan, Bukit Aman Senior Asisten Komisioner Mohd. Alwi Zainal Abidin akan ditukar ke Timbalan Pengarah Pengurusan (Perkhidmatan/Perjawatan) Bahagian Perkhidmatan/Perjawatan, Jabatan Pengurusan Bukit Aman dengan memangku jawatan Deputi Komisioner Polis (DCP).
“Ketua Penolong Pengarah (Agama dan Kaunselling) Bahagian Agama dan Kaunseling, Jabatan Integriti dan Pematuhan Standard (JIPS) Bukit Aman Datuk Ghazali Daud pula bertukar ke Timbalan Pengarah (Agama dan Kaunselling) JIPS Bukit Aman dengan memangku pangkat DCP,” katanya dalam kenyataan hari ini.
Sementara itu, Ketua Urus Setia Ketua Polis Negara (KPN) (Perundangan) PDRM, Urusetia Pejabat KPN Bukit Aman Senior Asisten Komisioner Ahmad Dzaffir Mohd Yussof bertukar ke Komandan Maktab PDRM Kuala Lumpur dengan memangku pangkat DCP.

“Komander 69 Komando Pasukan Gerakan Khas Jabatan Keselamatan Dalam Negeri dan Ketenteraman Awam (JKDNKA) Ulu Kinta, Perak, Datuk Abdul Razak Mohd Yusoff pula akan memegang jawatan sebagai Timbalan Ketua Polis Pahang dengan memangku pangkat DCP.
“Ketua Jabatan Pengurusan Sarawak Senior Asisten Komisioner Gilberd Philip Layang juga bertukar ke Timbalan Pengarah Pengurusan (Pentadbiran) Jabatan Pengurusan, Bukit Aman dengan memangku pangkat DCP,” katanya.
Dalam pada itu, Ketua Polis Daerah Subang Jaya, Asisten Komisioner Abd. Khalid Othman ditukarkan sebagai Timbalan Ketua Polis Negeri Sembilan dengan memangku pangkat sebagai Senior Asisten Komisioner Polis (SAC).
Akhir sekali, Ketua Polis Daerah Cheras, Asisten Komisioner Muhammad Idzham Jaafar pula ditukar ke Ketua Jabatan Pengurusan Kuala Lumpur dengan memangku pangkat pangkat SAC. – KOSMO! ONLINE


Bayi 6 bulan maut dibawa ‘melancong’ 500 kilometer naiki motosikal
Oleh KOSMO!

8 Ogos 2022, 9:30 pm
JAKARTA – Seorang bayi berusia 6 bulan meninggal dunia selepas dibawa ibu bapanya menaiki motosikal dari Jawa Tengah ke Jawa Timur untuk menonton perlawanan bola sepak, lapor laman berita Coconut News hari ini.
Perkara tersebut disahkan oleh bapa mangsa yang dikenali sebagai FJ menerusi perkongsian di laman Twitter.
 FJ berkata,  dia dan isteri membawa anak mereka menaiki motosikal dari Tegal, Jawa Tengah ke Surabaya di Jawa Timur pada 30 Julai lalu kerana mahu menonton pasukan bola sepak kegemarannya beraksi.
Menurutnya, mereka bertolak dari Tegal pukul 5:38 petang (waktu tempatan)  pada Sabtu lalu dan tiba di Surabaya jam 7.15 pagi keesokan harinya.
Jarak antara dua wilayah itu adalah sekitar 500 kilometer (km).
Bagaimanapun, sebaik tiba di rumah, bayi itu mula batuk dan sukar bernafas. Ibu bapanya  membawa anak mereka ke hospital,  namun dia meninggal dunia walaupun doktor berusaha sedaya upaya untuk menyelamatkannya.

“Ini semua berlaku disebabkan oleh kebodohan, ego dan keangkuhan saya.
“Saya harap saya seorang sahaja yang bersikap bodoh seperti ini,” tulis FJ dalam catatan itu.
Bapa itu berkata, dia ingin berkongsi kisahnya supaya menjadi teladan  kepada semua ibu bapa.
Setakat ini, punca kematian rasmi bayi itu tidak didedahkan.
Pakar pediatrik, Dr Kurniawan Satria Denta, melalui komen di laman Twitter menasihati ibu bapa supaya tidak membawa bayi mereka menaiki motosikal.
“Antara risikonya ialah hipotermia. Bayi kecil tidak boleh terlampau sejuk. Bayi yang mengalami hipotermia berisiko tinggi mengalami masalah pernafasan dan metabolik dan berisiko tinggi juga untuk tidak sedarkan diri,” tulisnya. – Agensi


Beijing beri amaran kepada AS bahawa Taiwan hak China
Oleh KOSMO!

8 Ogos 2022, 10:00 pm
BEIJING – Pemerintah China sekali lagi bertegas bahawa Taiwan adalah sebahagian daripada Tanah Besar dan menganggap Amerika Syarikat (AS) cuba merampas pulau tersebut, lapor portal berita MailOnline semalam.
Menteri Luar China, Wang Yi berkata, Taiwan tidak akan menjadi sebahagian daripada wilayah AS meskipun menerima kunjungan Speaker Dewan Perwakilan, Nancy Pelosi pada Selasa minggu lalu.
Kunjungan Pelosi ke Taiwan adalah sebahagian daripada rangka lawatan delegasi Kongres AS ke Asia.
Wang Yi yang mengeluarkan kenyataan tersebut semasa lawatan ke Bangladesh semalam. Katanya, AS menggunakan hujah palsu dan penipuan bagi merealisasikan rancangannya mengenai Taiwan.
Beliau juga berkata, tindakan China melibatkan pulau itu adalah wajar dan sah, malah perlu   untuk melindungi kedaulatan dan integriti wilayah Taiwan.
Beijing yang berang berhubung lawatan Pelosi ke Taiwan bertindak  membatalkan beberapa siri perbincangan dan perjanjian kerjasama dengan Washington, terutamanya mengenai perubahan iklim dan pertahanan.

Pada hari Jumaat lalu, China turut  mengenakan sekatan  terhadap Pelosi. – Agensi


Polis tahan peniaga letak vape di mulut bayi
Oleh KHAIRUL MOHD. ALI

8 Ogos 2022, 9:29 pm
JOHOR BAHRU – Seorang peniaga ditahan polis selepas disyaki melakukan perbuatan meletakkan vape ke mulut seorang bayi perempuan berusia 7 bulan sebelum rakaman kejadian tersebar di media-media sosial, baru-baru ini.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, lelaki berusia 23 tahun itu ditahan di sekitar bandar raya ini pada pukul 12.45 tengah hari tadi selepas menerima laporan kejadian oleh pengadu, yang merupakan ibu kepada bayi terbabit kelmarin.
Menurut beliau, suspek berkenaan akan dibawa ke mahkamah untuk mendapatkan perintah tahanan reman, esok.
“Menurut laporan, pengadu sedang makan di sebuah restoran di Bandar Baru Uda bersama anaknya, adik perempuan dan rakan lelaki adik perempuannya yang merupakan suspek dalam kejadian tersebut.
“Secara tiba-tiba, suspek yang sedang memangku bayi berkenaan dengan niat bergurau meletakkan vape yang tidak berfungsi di mulut bayi itu manakala kejadian dirakam adik perempuan pengadu,” katanya dalam satu kenyataan, di sini hari ini.
Tambah Rupiah, rakaman kejadian tersebut kemudian dimuat-naik oleh adik pengadu ke laman sosialnya sebelum ia menjadi tular dan mendapat kecaman masyarakat.-KOSMO! ONLINE


Cuaca buruk di Pantai Timur, Sabah malam ini
Oleh HARRITH HISHAM

8 Ogos 2022, 9:04 pm
PETALING JAYA – Penduduk di Pantai Timur dan Sabah dinasihatkan agar berwaspada susulan amaran ribut petir dan hujan lebat pada malam ini.
Jabatan Meteorologi (MetMalaysia) dalam laporannya berkata, keadaan cuaca buruk itu dijangkakan akan pulih sepenuhnya selepas pukul 11 malam nanti.
“Di Kelantan melibatkan Tumpat, Pasir Mas, Kota Bharu, Tanah Merah, Bachok, Machang dan Pasir Puteh manakala di Terengganu hanya tertumpu di kawsan Besut dan Setiu,” katanya.
Selain itu, amaran cuaca buruk turut dikeluarkan bagi kawasan Telupid dan Beluran di Sabah.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam.
“Ia adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujar MetMalaysia. – KOSMO! ONLINE


Sakan bergelek, wanita jatuh berguling dari tingkap kereta
Oleh KOSMO!

8 Ogos 2022, 8:29 pm
MAKHACHKALA, REPUBLIK DAGESTAN – Seorang wanita nyaris maut akibat  terjatuh dari tingkap sebuah kenderaan ketika asyik membuat tarian gelek  di dalam  kenderaan pacuan empat roda yang bergerak,  lapor akhbar The Sun semalam.
Berdasarkan klip video  tular, wanita  Dagestan  yang tidak dikenali itu berdiri di dalam sebuah Mitsubishi Pajero dengan sebahagian badannya terjulur keluar dari tingkap  kenderaan itu.
Dia kemudian memulakan gerakan tarian gelek dengan melentikkan badan, namun terjatuh ke atas jalan raya.
Mangsa jatuh berguling  di atas jalan sebelum bangkit dan cuba masuk kembali ke dalam kenderaan tersebut.  Seorang pemandu lain memberhentikan keretanya dan segera menawarkan bantuan.
Wanita  itu bagaimanapaun dikatakan tidak mengalami sebarang kecederaan.
“Tarian berbahaya tidak akan membawa kepada perkara baik, terutamanya jika berlaku di atas jalan raya dan anda ialah gadis yang melakukan tarian gelek dengan badan terjulur keluar dari tingkap kereta,” demikian menurut laporan laman berita News Dagestan.

Seorang pengguna media sosial pula memberi komen bahawa penduduk tempatan perlu mempamerkan sikap sederhana dan sopan. – Agensi


Pengarah urusan dihukum penjara 230 tahun tipu pakej umrah, ziarah
Oleh OTHMAN YAHAYA

8 Ogos 2022, 8:52 pm
SUNGAI PETANI – Seorang pengarah urusan sebuah syarikat dihukum penjara 230 tahun oleh Mahkamah Majistret di sini hari ini selepas didapati bersalah atas 23 pertuduhan berkaitan penipuan pakej umrah di Mekah dan ziarah ke Mesir antara 2015 hingga 2016.
Hukuman dijatuhkan Majistret Arif Mohamad Shariff terhadap tertuduh, Misbahalmunir Omar, 56, selepas mendapati pihak pendakwaan berjaya membuktikan kes melampaui keraguan munasabah.
Tertuduh dihukum penjara 10 tahun bagi setiap pertuduhan menjadikan jumlah keseluruhan hukuman 230 tahun.
Walau bagaimanapun Misbahalmunir hanya perlu menjalani hukuman penjara selama 10 tahun selepas mahkamah memerintahkan hukuman bagi setiap pertuduhan tersebut berjalan secara serentak bermula tarikh sabitan.
Selain itu, mahkamah juga mengecualikan tertuduh daripada dikenakan hukuman sebatan kerana berusia lebih 50 tahun.
Mahkamah turut membenarkan permohonan pihak pembelaan untuk menangguhkan hukuman penjara sementara proses rayuan berkaitan sabitan dan hukuman di Mahkamah Tinggi.

Untuk itu, mahkamah menetapkan jaminan yang dikenakan kepada tertuduh sebelum ini iaitu RM80,000 dinaikkan kepada RM88,000 dengan seorang penjamin, selain perlu menyerahkan pasport kepada mahkamah sehingga selesai rayuan. – KOSMO! ONLINE


Pearly-Thinaah sumbang emas ketujuh negara
Oleh MUHAMMAD HELMEE RAMLI

8 Ogos 2022, 9:41 pm
KUALA LUMPUR – Beregu wanita nombor satu negara, Pearly Tan-M. Thinaah menghadiahkan pingat emas ketujuh buat kontinjen Malaysia pada Sukan Komanwel Birmingham 2022 apabila mudah menewaskan wakil tuan rumah, Chloe Birch-Lauren Smith sebentar tadi.
Pada perlawanan akhir yang berlangsung di National Exhibition Centre (NEC) itu, Pearly-Thinaah langsung tidak memberikan peluang buat gandingan England tersebut selepas mencatat kemenangan 21-5, 21-8 dalam tempoh 33 minit.
Lebih manis, kemenangan itu turut memastikan Malaysia mempertahankan pingat emas yang dimenangi pada edisi 2018 di Gold Coast, Australia menerusi gandingan Chow Mei Kuan-Vivian Hoo.
Turun sebagai beregu pilihan, gandingan yang berada pada ranking ke-11 dunia itu bermula garang di set pertama apabila melakukan asakan demi asakan sehingga mampu menjarakkan diri begitu jauh sebelum menang 21-5.
Tersentak dengan kekalahan mudah di set pertama, Birch-Smith tampil dengan aksi lebih kemas dalam set kedua, namun masih belum mampu untuk menangani kehebatan Pearly-Thinaah apabila ketinggalan 5-11.
Sedar dengan situasi lawan yang semakin tertekan beraksi di hadapan penyokong sendiri, Pearly-Thinaah langsung tidak mengendurkan asakan, sebaliknya terus melancarkan serangan bertali arus untuk selesa mendahului 15-6.

Meskipun jauh ketinggalan, gandingan tuan rumah langsung tidak berputus asa untuk merapatkan kedudukan, namun ia masih belum cukup untuk menyekat kemaraan Pearly-Thinaah yang memastikan pingat emas menjadi milik mereka apabila menang 21-8.-KOSMO! ONLINE


Bakar kereta selepas menyamun
Oleh MOHD YUNUS YAKKUB

8 Ogos 2022, 10:33 pm
SHAH ALAM – Sekumpulan penjenayah membakar kenderaan digunakan mereka selepas menyamun beg sandang berisi wang tunai dan rantai emas milik seorang pengurus barangan dalam talian di Jalan Sungai Jati di sini, hari ini.
Tindakan kumpulan suspek itu dipercayai selepas kenderaan jenis Perodua Myvi itu tular di media sosial.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan awal mendapati mangsa yang merupakan seorang wanita itu tiba di hadapan kedainya kira-kira pukul 8.30 pagi sebelum sebuah kereta Perodua Myvi mendekatinya dengan berhenti di tepi jalan.
Katanya, seorang suspek lelaki warga tempatan telah turun dari kenderaan itu sebelum mengacukan sebilah pisau.
“Suspek juga didapati telah menarik beg sandang milik mangsa sebelum berlaku pergelutan antara mereka. Suspek yang berjaya menarik beg sandang itu kemudiannya terus melarikan diri menggunakan kenderaan sama,” katanya dalam kenyataan hari ini.
Kata beliau, akibat kejadian itu telah menyebabkan mangsa kerugian RM3,000 ekoran terdapat wang tunai, rantai emas, telefon bimbit dan dokumen diri di dalam beg sandang. Namun tiada kecederaan serius dialami mangsa.

Tambah Hoong Fong, hasil siasatan mendapati terdapat lebih daripada seorang suspek kerana suspek yang mengacu pisau itu turun daripada pintu di bahagian penumpang belakang.
“Hasil pemeriksaan di lokasi kejadian terdapat rakaman televisyen litar tertutup (CCTV) yang boleh membantu siasatan. Mangsa telah menularkan kejadian samun tersebut dalam laman Facebook sebelum membuat laporan polis,” katanya.
Jelas beliau, polis kemudiannya menerima maklumat dari orang awam kira-kira pukul 10.55 pagi menyatakan terdapat sebuah kereta yang terbakar di kawasan Taman Sentosa sebelum berjaya dipadamkan pihak bomba.
“Hasil semakan lanjut mendapati kereta itu adalah kenderaan sama digunakan suspek untuk samun mangsa. Semakan nombor casis dan enjin kereta itu mendapati kereta tersebut telah dilaporkan hilang pada 14 Julai lalu,” ujarnya.
Hoong Fong memberitahu, suspek telah melarikan bersama barangan yang dicuri dan usaha dipergiatkan dalam mengesan mereka yang terlibat dalam kes itu.
“Kenderaan tersebut telah ditunda ke Ibu Pejabat Polis Daerah ini dan hasil pemeriksaan forensik dalam kereta menemui beberapa barang yang boleh membantu siasatan.
“Kes kini disiasat mengikut Seksyen 395/397 Kanun Keseksaan,” tegasnya.
Terdahulu, tular rakaman CCTV berdurasi 26 saat memaparkan detik kejadian tersebut dengan mangsa didapati diheret ketika cuba mempertahankan beg sandangnya.- KOSMO!ONLINE


RichWorks taja 50 usahawan Indonesia ikuti sesi ICM di Bali
Oleh HARRITH HISHAM

8 Ogos 2022, 8:59 pm
PETALING JAYA – Sebanyak 50 usahawan yang layak bakal mengikuti sesi Inner Circle Meeting (ICM) yang dijadualkan berlangsung di Bali, Indonesia pada September depan.
Pengasas RichWorks International Sdn. Bhd., Datuk Wira Dr. Azizan Osman berkata, program sesi ketiga yang akan bermula pada 7 hingga 9 September itu turut dihadiri sekitar 350 usahawan jutawan Malaysia.
Menurutnya, pemilihan 50 usahawan itu akan dibuat bersama pihak Kementerian Pariwisata dan Ekonomi Kreatif Indonesia (KEMENPAREKRAF) dan RichWork berdasarkan potensi bisnes, jualan bulanan serta komitmen.
“Saya sangat kagum dengan tiga perkara iaitu kemahuan, komitmen dan kesungguhan para peserta meskipun memiliki pelbagai latar belakang yang berbeza.
“Ini kerana kunci kejayaan bagi seseorang adalah apabila mereka mempunyai kemahuan dan komitmen yang tinggi. Jadi RichWork berbesar hati untuk menaja 50 usahawan Indonesia yang layak bagi mengikuti sesi seterusnya di Bali pada bulan hadapan,” katanya.
Beliau berkata demikian pada sidang akhbar mingguan, Menteri Kemenparekraf, Dr. Sandiaga Uno menerusi aplikasi Zoom, hari ini.

Azizan (kiri) dan Sandiaga (kanan) pada sidang akhbar mingguan Kemenparekraf menerusi aplikasi Zoom.
Tambah Azizan, RichWorks berasa sangat teruja dengan semangat usahawan di sana yang mana mampu membawa satu kebangkitan yang luar biasa.
Sementara itu, Sandiaga berkata, pihaknya juga bertuah dan menyambut baik kerjasama dengan RichWorks.
“Saya percaya usaha ini dapat menyuntik semangat baharu dan kita di sini sangat bertuah dengan kehadiran Azizan untuk menyampaikan perkongsian ilmu bagi membantu usahawan di sini,” ujarnya.
Terdahulu, RickWorks telah mengadakan dua program di Indonesia iaitu sesi online (dalam talian) Bangkit Bisnis Dari Krisis pada 16 Julai lalu disusuli sesi Bisnis Coching Bagi Wirausaha @Jakarta pada 30 Julai lepas.
Kesemua program itu direalisasikan hasil kerjasama strategik antara RichWorks International dan RichWorks International Indonesia dengan KEMENPAREKRAF yang menaungi sekitar 30 juta usahawan. – KOSMO! ONLINE


Satu maut, 35 PATI terselamat bot karam
Oleh MOHD YUNUS YAKKUB

8 Ogos 2022, 7:50 pm
KLANG – Seorang maut manakala 35 pendatang asing tanpa izin (PATI) Indonesia terselamat selepas bot dinaiki mereka dipercayai karam ketika menyusup masuk di perairan Selangor, semalam.
Kesemua PATI termasuk tujuh wanita dan mayat berkenaan berusia 22 hingga 51 tahun dipercayai terapung selama enam selepas bot mereka karam kira-kira pukul 8 malam sebelum diselamatkan kapal tangki milik syarikat swasta, MV NCC Najem.
Pengarah Maritim Selangor, Kepten Maritim V. Siva Kumar berkata, pihaknya terdahulu telah menerima maklumat berkaitan penemuan itu daripada Maritime Rescue Sub Centre (MRSC) Johor Bahru kira-kira pukul 2.23 pagi tadi.
Katanya, Bot Perkasa 36 Maritim Negeri Selangor, bot Tentera Laut Diraja Malaysia (TLDM) bersama bot Pasukan Polis Marin (PPM) diatur gerak ke lokasi untuk operasi menyelamat dan pemindahan dari kapal itu di kedudukan 23 batu nautika barat Pulau Ketam.
“Hasil pemeriksaan terdapat seramai 35 PATI dengan tujuh wanita berserta satu mayat lelaki. Mereka kemudiannya dipindahkan ke aset penguat kuasa,” katanya dalam kenyataan hari ini.
Kata beliau, kedudukan bot penyeludup yang karam belum dipastikan dan masih dalam siasatan. -KOSMO!ONLINE


Kulim bakal bina loji PFOE pertamanya di Johor
Oleh KOSMO!

8 Ogos 2022, 6:58 pm
PETALING JAYA – Kulim (Malaysia) Berhad (Kulim) melalui anak syarikat perladangannya, Mahamurni Plantations Sdn. Bhd. (MPSB) bakal membina loji pengekstrakan
minyak gentian sawit (PFOE) pertamanya di kilang kelapa sawit Sedenak di Johor.
Loji tersebut akan mengekstrak minyak daripada gentian mesocarp daripada buah tandan segar yang diproses untuk menghasilkan minyak sawit merah yang boleh dijual pada 85 peratus daripada harga minyak sawit mentah.
Pengarah Urusan Kulim, Mohd. Faris Adli Shukery berkata, inisiatif tersebut akan menjana aliran pendapatan baharu bagi Kumpulan dengan anggaran RM8 juta setahun.
“Projek ini adalah sebahagian daripada usaha kami untuk melaksanakan ekonomi kitaran  dengan memanfaatkan sisa minyak sebagai bahan mentah untuk biofuel dan menggunakan tenaga boleh diperbaharui untuk operasi loji daripada sumber yang mampan.
“Lebih penting lagi, ia adalah bukti komitmen kami terhadap agenda Alam Sekitar, Sosial dan Tadbir Urus (ESG),” katanya.
Beliau berkata demikian dalam kenyataan yang dikeluarkan bersempena majlis menandatangani perjanjian kontrak dengan Eonmetall Technology Sdn. Bhd. (Eonmetall), anak syarikat Eonmetall Group Berhad yang berpusat di Pulau Pinang, untuk membina loji tersebut, yang dijangka siap pada suku ketiga tahun hadapan.

Sejak tahun 2007, Eonmetall, yang memiliki paten teknologi tersebut, telah memasang lebih daripada 20 kilang dalam industri minyak sawit. -KOSMO! ONLINE


Kerjasama Angkasa, Bangladesh perkasa gerakan koperasi, pengambilan pekerja asing
Oleh HARRITH HISHAM

8 Ogos 2022, 6:59 pm
PETALING JAYA – Angkatan Koperasi Kebangsaan Malaysia Berhad (Angkasa) meningkatkan kerjasama dua hala bersama Bangladesh melalui pemerkasaan gerakan koperasi dan kemasukan pekerja dari negara itu ke Malaysia.
Presiden Angkasa, Datuk Seri Dr. Abdul Fattah Abdullah berkata, koperasi mampu menjadi sebuah platform untuk merekrut pekerja-pekerja asing khususnya di dalam sektor pertanian dan perladangan.
Katanya, kerajaan juga telah bersetuju supaya koperasi yang terbabit dalam sektor berkenaan diberi kuota pekerja asing.
Menurutnya lagi, Angkasa bersedia untuk berkongsi ilmu dan kepakaran dengan gerakan koperasi di Bangladesh khususnya penubuhan koperasi sekolah dan koperasi kariah masjid di negara itu.
“Angkasa komited membantu mana-mana negara khususnya negara Islam yang mana terdapat potensi besar untuk membangunkan ekonomi dan meningkatkan taraf hidup komuniti.
“Majoriti penduduk di Bangladesh iaitu lebih 150 juta orang atau 91 peratus adalah beragama Islam, menjadikannya negara keempat di dunia memiliki populasi tertinggi bagi umat Islam,” katanya di sini hari ini.

Sementara itu, Ahli Parlimen Bangladesh, Alhaj Nasrul Islam Babu berharap agar dapat berkerjasama dengan Angkasa dalam pelbagai bidang selain pembekalan dan pengambilan pekerja.
“Peranan dan sumbangan gerakan koperasi di Bangladesh masih lagi ditahap yang rendah. Justeru, penglibatan generasi muda di dalam koperasi adalah perkara yang perlu dititikberatkan ketika ini,” katanya. – KOSMO! ONLINE


34,786 pelancong asing dikenakan tindakan NTL
Oleh MOHD RIDZAUDDIN ROSLAN

8 Ogos 2022, 6:22 pm
SEPANG- Seramai 34,786 pelancong asing dikenakan tindakan Notis Tolak Kemasukan (NTL) di beberapa lapangan terbang antarabangsa sejak Januari lalu ekoran menyalahgunakan pas lawatan sosial untuk kemasukan ke negara ini.
Ketua Pengarah Imigresen, Datuk Seri Khairul Dzaimee Daud berkata, daripada jumlah itu, sebanyak 4,207 pelancong asing ditahan di Lapangan Terbang Antarabangsa Kuala Lumpur (KLIA) sebelum diarah pulang ke negara masing-masing.
“Antara lima negara yang mencatatkan jumlah NTL tertinggi sejak April lalu ialah Bangladesh (732), Pakistan (497), India (412), China (112) dan Vietnam (103).
“Hasil siasatan kami mendapati, mereka ini sebenarnya tidak datang untuk melancong, sebaliknya mahu bekerja secara tidak sah selain tidak ada tempat tinggal dan wang saku mencukupi,” katanya kepada pemberita ketika ditemui di KLIA tadi.
Katanya, kesemua pelancong asing itu dilaporkan telah melanggar pas sosial diberikan seterusnya dikenakan perintah NTL dan dihantar pulang ke negara masing-masing sebelum sempat memasuki Malaysia.
Dalam perkembangan sama, Khairul Dzaimee turut kesal dengan satu video dimuatnaik di aplikasi TikTok yang mendakwa Jabatan Imigresen (JIM) bersifat perkauman terhadap segelintir pelancong asing yang tiba dari negara tertentu.

Katanya, JIM tidak pernah bersifat perkauman terhadap mana-mana pelancong selain sentiasa memberika perkhidmatan terbaik terhadap semua individu yang memasuki Malaysia menerusi laluan sah.
“Merujuk video Tiktok itu, sebenarnya pelancong terbabit yang tiba di KLIA2 tidak terus ke kaunter JIM sebaliknya berlegar dahulu untuk tempoh beberapa jam seperti bersembunyi di tandas serta duduk di tempat awam.
“Keadaan itu menimbulkan keraguan memandangkan JIM telah menerima senarai awal penerbangan dan mengetahui berapa ramai pelancong asing yang akan memasuki negara ini,” ujarnya.
Katanya, susulan itu, pegawai JIM telah mencari pelancong itu dan mereka telah dibawa ke pejabat operasi untuk siasatan lanjut.
“Hasil siasatan mendapati mereka telah melanggar pas lawatan sosial dan dihantar semula ke negara asal ekoran dikenakan perintah NTL,” tegasnya. -KOSMO! ONLINE


Ng Tze Yong banggakan negara, sumbang pingat perak
Oleh SOPI SAMAILE

8 Ogos 2022, 7:51 pm
KUALA LUMPUR – Hasrat perseorangan lelaki negara, Ng Tze Yong untuk merangkul pingat emas pada Sukan Komanwel Birmingham 2022 tidak terlaksana apabila akur dengan kekalahan kepada pemain No.10 dunia dari India, Lakshya Sen sebentar tadi.
Pada perlawanan akhir yang berlangsung di National Exhibition Centre (NEC) itu, Tze Yong terpaksa akur dengan pingat perak selepas tewas menerusi aksi tiga set 21-19, 9-21, 16-21 dalam tempoh lebih sejam.
Bagaimanapun, Tze Yong yang turun selaku pemain bukan pilihan menampilkan aksi lebih baik di set pertama apabila bermain lebih tenang meskipun diberi tentangan sengit oleh naib juara kejohanan Seluruh England (All England) itu sebelum menang 21-19.
Bersambung set kedua, pemain berusia 22 tahun itu bermula cukup yakin sehingga menyebabkan Sen sedikit kelam kabut, namun jaguh India itu kembali memperkemaskan permainan bagi memimpin perlawanan 11-9.
Kemudian, secara tiba-tiba Sen mula mendapat keyakinan selain mengeluarkan permainan sebenar bagi menjarakkan diri dengan Tze Yong sebelum memastikan kemenangan 21-9 dan mengheret perlawanan ke set penentuan.
Memasuki set ketiga, Tze Yong memulakan aksi dengan positif, namun Sen yang dapat mengesan Tze Yong mula kepenatan mengambil kesempatan melakukan asakan sehingga berjaya menjarakkan diri 14-9.

Ketika perlawanan hampir ke penghujung, Tze Yong ada melakukan beberapa kesilapan mudah yang menyebabkan Sen mendapat lebih keyakinan sebelum memastikan pingat emas menjadi miliknya menerusi kemenangan 21-16.
Sebagai rekod, Malaysia merupakan juara bertahan dalam acara perseorangan lelaki menerusi legenda badminton tanah air, Datuk Lee Chong Wei yang merangkul pingat emas pada edisi 2018 di Gold Coast, Australia.
Pada aksi separuh akhir yang berlangsung semalam, Tze Yong mengenepikan seorang lagi pemain India, K. Srikanth apabila dipaksa bekerja keras sebelum memastikan kemenangan tiga set 13-21, 21-19, 21-10.- KOSMO! ONLINE


MOT akan bentang tiga pindaan RUU kawal selia p-hailing
Oleh MOHD. HUSNI MOHD. NOOR

8 Ogos 2022, 7:06 pm
PUTRAJAYA – Kementerian Pengangkutan (MOT) akan membentangkan tiga Rang Undang-Undang (RUU) pindaan akta pada sesi Dewan Rakyat akan datang bagi mengawal selia komuniti p-hailing di negara ini.
Ia membabitkan pindaan bagi Akta Pengangkutan Jalan 1987 [Akta 333], Akta Lembaga Pelesenan Kenderaan Perdagangan 1987 [Akta 334] dan Akta Pengangkutan Awam Darat 2010 [Akta 715].
Menteri Pengangkutan, Datuk Seri Wee Ka Siong berkata, RUU itu penting bagi membolehkan MOT mempunyai punca kuasa mengawal selia sepenuhnya p-hailing seperti mana dilakukan kepada perkhidmatan e-hailing.
Beliau berkata, mesyuarat Jemaah Menteri pada 5 Ogos lalu juga bersetuju supaya MOT dan agensi di bawahnya termasuk Agensi Pengangkutan Awam Darat (APAD), Lembaga Pelesenan Kenderaan Perdagangan (LPKP) Negeri Sabah dan Negeri Sarawak untuk turut mengawal selia p-hailing.
“Sektor ekonomi gig semakin berkembang di negara ini justeru, p-hailing perlu dikawal selia supaya sektor perkhidmatan ini berdaya saing dan kompetitif untuk tempoh masa panjang selain melindungi kebajikan penunggang.
“Antara pindaan lain dicadangkan termasuk memastikan penunggang p-hailing mendapat perlindungan insurans dan meminda had umur penunggang tidak kurang dari 18 tahun berbanding 21 tahun ketika ini,” katanya pada sidang akhbar hari ini.

Katanya, jika RUU diluluskan kelak, pihaknya juga akan mewajibkan setiap penunggang p-hailing mempunyai Lesen Vokasional (GDL) seperti mana Lesen Kenderaan Pengangkutan Awam (PSV) oleh pemandu e-hailing.- KOSMO! ONLINE